title: 2012/480/EU: Provedbena odluka Komisije od 16. kolovoza 2012. o omogućavanju državama članicama produljenja privremenih odobrenja za novu aktivnu tvar Aureobasidium pullulans (priopćena pod brojem dokumenta C(2012)5709)  Tekst značajan za EGP

text:
               03/Sv. 050

               HR

               Službeni list Europske unije

               180

         32012D0480

               L 222/13

               SLUŽBENI LIST EUROPSKE UNIJE

               16.08.2012.

      PROVEDBENA ODLUKA KOMISIJE

   od 16. kolovoza 2012.
   o omogućavanju državama članicama produljenja privremenih odobrenja za novu aktivnu tvar Aureobasidium pullulans

   (priopćena pod brojem dokumenta C(2012)5709)
   (Tekst značajan za EGP)
   (2012/480/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (1), a posebno njezin članak 8. stavak 1. četvrti podstavak,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (2), a posebno njezin članak 80. stavak 1. točku (a),
   budući da:

               (1)

               U skladu s člankom 80. stavkom 1. točkom (a) Uredbe (EZ) br. 1107/2009, Direktiva 91/414/EEZ nastavlja se primjenjivati na aktivne tvari za koje je prije 14. lipnja 2011. donesena odluka u skladu s člankom 6. stavkom 3. Direktive 91/414/EEZ.

               (2)

               U skladu s člankom 6. stavkom 2. Direktive 91/414/EEZ, Austrija je u travnju 2008. primila zahtjev društva bioferm GmbH za uvrštenje aktivne tvari Aureobasidium pullulans u Prilog I. Direktivi 91/414/EEZ. Odlukom Komisije 2008/953/EZ (3) potvrđeno je da je dokumentacija cjelovita i da se može smatrati da načelno udovoljava zahtjevima u pogledu podataka i informacija iz Priloga II. i Priloga III. toj Direktivi.

               (3)

               Potvrda o cjelovitosti dokumentacije bila je potrebna kako bi se omogućilo njezino detaljno razmatranje i kako bi se državama članicama omogućilo izdavanje privremenih odobrenja za razdoblja do najviše tri godine za sredstva za zaštitu bilja koja sadrže predmetnu aktivnu tvar, uz ispunjavanje uvjeta utvrđenih u članku 8. stavku 1. Direktive 91/414/EEZ, a posebno uvjeta koji se odnose na detaljnu ocjenu aktivne tvari i sredstava za zaštitu bilja u svjetlu zahtjeva utvrđenih tom Direktivom.

               (4)

               U skladu s odredbama članka 6. stavka 2. i 4. Direktive 91/414/EZ, za tu su aktivnu tvar, za načine uporabe koje je predložio podnositelj zahtjeva, ocijenjeni učinci na zdravlje ljudi i na okoliš. Država članica izvjestiteljica dostavila je Komisiji nacrt svojeg izvješća o ocjeni 16. prosinca 2009.

               (5)

               Nakon što je država članica izvjestiteljica dostavila nacrt izvješća o ocjeni, utvrđeno je da je potrebno od podnositelja zahtjeva zatražiti dodatne informacije, a od države članice izvjestiteljice zatražiti da te informacije pregleda i dostavi svoju ocjenu. Stoga je pregled dokumentacije još uvijek u tijeku, a ocjenjivanje neće biti moguće dovršiti u roku predviđenom u Direktivi 91/414/EEZ.

               (6)

               Budući da dosadašnje ocjenjivanje nije otkrilo razlog za neposrednu zabrinutost, državama članicama bi u skladu s odredbama članka 8. Direktive 91/414/EEZ trebalo dati mogućnost produljenja privremenih odobrenja izdanih za sredstva za zaštitu bilja koja sadrže predmetnu aktivnu tvar, i to na razdoblje od 24 mjeseca, kako bi se omogućio nastavak ocjenjivanja dokumentacije. Očekuje se da će postupak ocjenjivanja i odlučivanja s obzirom na odluku o mogućem odobrenju Aureobasidium pullulans u skladu s člankom 13. stavkom 2. Uredbe (EZ) br. 1107/2009 biti završen u roku od 24 mjeseca.

               (7)

               Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU ODLUKU:
   Članak 1.
   Države članice smiju produljiti privremena odobrenja sredstava za zaštitu bilja koja sadrže aktivnu tvar Aureobasidium pullulans na razdoblje koje završava najkasnije 31. kolovoza 2014.
   Članak 2.
   Ova Odluka istječe 31. kolovoza 2014.
   Članak 3.
   Ova je Odluka upućena državama članicama.

      Sastavljeno u Bruxellesu 16. kolovoza 2012.

            Za Komisiju

         John DALLI

            Član Komisije

      (1)  SL L 230, 19.8.1991., str. 1.

      (2)  SL L 309, 24.11.2009., str. 1.

      (3)  SL L 338, 17.12.2008., str. 62.


title: 2014/423/EU: Provedbena odluka Komisije оd 1. srpnja 2014. o odobravanju stavljanja na tržište citikolina kao novog sastojka hrane u skladu s Uredbom (EZ) br. 258/97 Europskog parlamenta i Vijeća (priopćeno pod brojem dokumenta C(2014) 4252)

text:
               3.7.2014

               HR

               Službeni list Europske unije

               L 196/24

         PROVEDBENA ODLUKA KOMISIJE
   оd 1. srpnja 2014.
   o odobravanju stavljanja na tržište citikolina kao novog sastojka hrane u skladu s Uredbom (EZ) br. 258/97 Europskog parlamenta i Vijeća

         (priopćeno pod brojem dokumenta C(2014) 4252)

   (Vjerodostojan je samo tekst na njemačkom jeziku)

      (2014/423/EU)

   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 258/97 Europskog parlamenta i Vijeća od 27. siječnja 1997. o novoj hrani i sastojcima nove hrane (1), a posebno njezin članak 7.,
   budući da:

               (1)

               Dana 29. ožujka 2012. trgovačko društvo Kyowa Hakko Europe GmbH podnijelo je nadležnim tijelima Irske zahtjev za stavljanje na tržište citikolina kao novog sastojka hrane.

               (2)

               Dana 2. lipnja 2012. nadležno tijelo za procjenu hrane u Irskoj izdalo je izvješće o početnoj procjeni. U tom je izvješću zaključeno da citikolin za upotrebu u određenoj hrani u razinama koje je predložio podnositelj zahtjeva ispunjava kriterije utvrđene člankom 3. stavkom 1. Uredbe (EZ) br. 258/97.

               (3)

               Dana 10. srpnja 2012. Komisija je izvješće o početnoj procjeni proslijedila ostalim državama članicama.

               (4)

               U propisanom roku od 60 dana iz članka 6. stavka 4. prvog podstavka Uredbe (EZ) br. 258/97 uložene su obrazložene primjedbe. Nadalje, neke države članice objasnile su u svojim primjedbama da proizvode koji sadržavaju citikolin natrijevu sol smatraju lijekom.

               (5)

               Dana 27. studenoga 2012. podnositelj zahtjeva obavijestio je Komisiju da je promijenio zahtjev i traži odobrenje za uporabu citokolina samo u dodacima prehrani u najvećoj dopuštenoj količini od 500 mg na dan i u hrani za posebne prehrambene uporabe, posebice hrani za posebne medicinske potrebe u najvećoj dopuštenoj količini od 250 mg po porciji pri čemu je najveća dopuštena razina konzumacije te vrste hrane 1000 mg. Ti proizvodi namijenjeni su odraslima i nisu namijenjeni za dječju konzumaciju.

               (6)

               Dana 15. siječnja 2013. Komisija se obratila Europskoj agenciji za sigurnost hrane (EFSA) sa zahtjevom za provođenje dodatne procjene citikolina kao sastojka hrane u skladu s Uredbom (EZ) br. 258/97.

               (7)

               EFSA je 10. listopada 2013. donijela znanstveno mišljenje o sigurnosti „citikolina” kao novog sastojka hrane (2), uz zaključak da je citikolin siguran u okviru predložene upotrebe i razina upotrebe.

               (8)

               Znanstveno mišljenje izvor je dovoljnih informacija na temelju kojih se može utvrditi da je citikolin u predloženim upotrebama i razinama upotrebe u skladu s kriterijima utvrđenima člankom 3. stavkom 1. Uredbe (EZ) br. 258/97.

               (9)

               U svojem je mišljenju EFSA također smatrala da citikolin može reagirati s određenim lijekovima i da se stoga ne bi trebao davati zajedno s takvim lijekovima. Direktiva 2001/83/EZ Europskog parlamenta i Vijeća (3) primjenjuje se kada se proizvod, uzimajući u obzir sve njegove karakteristike, može definirati i kao „lijek” u smislu članka 1. stavka 2. te Direktive i kao proizvod obuhvaćen Uredbom (EZ) br. 258/97. U tom pogledu, kada država članica u skladu s Direktivom 2001/83/EZ utvrdi da je proizvod lijek, u skladu s pravom Unije može ograničiti stavljanje na tržište tog proizvoda.

               (10)

               Komisijinom Direktivom 1999/21/EZ (4) utvrđeni su zahtjevi u pogledu dijetalne hrane za posebne medicinske potrebe. Ne dovodeći u pitanje zahtjeve navedenog zakonodavstva potrebno je odobriti uporabu citikolina.

               (11)

               Direktivom 2002/46/EZ Europskog parlamenta i Vijeća (5) utvrđeni su zahtjevi o dodacima prehrani. Ne dovodeći u pitanje zahtjeve navedenog zakonodavstva potrebno je odobriti uporabu citikolina.

               (12)

               Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU ODLUKU:
   Članak 1.
   Ne dovodeći u pitanje Direktivu 1999/21/EZ i Direktivu 2002/46/EZ, citikolin, kako je naveden u Prilogu, smije se staviti na tržište kao novi sastojak hrane u dodacima prehrani u najvećoj dopuštenoj dozi od 500 mg na dan i dijetalnoj hrani za posebne medicinske potrebe u najvećoj dopuštenoj dozi od 250 mg po porciji pri čemu je najveća dopuštena razina konzumacije te vrste hrane od 1 000 mg. Citikolin ne smije se koristiti u hrani namijenjenoj za dječju konzumaciju.
   Članak 2.
   Oznaka citikolina koja se ovom Odlukom odobrava za uporabu na etiketi hrane koja ga sadržava jest „citikolin”.
   Članak 3.
   Potrošači se moraju obavijestiti da hrana koja sadržava citikolin nije namijenjena za dječju konzumaciju.
   Članak 4.
   Ova je Odluka upućena trgovačkom društvu Kyowa Hakko Europe GmbH, Am Wehrhahn 50, 40211 Düsseldorf, Njemačka.

      Sastavljeno u Bruxellesu 1. srpnja 2014.

            Za Komisiju

         Tonio BORG

            Član Komisije

      (1)  SL L 43, 14.2.1997., str. 1.

      (2)  EFSA Journal 2013; 11(10):3421.

      (3)  Direktiva 2001/83/EZ Europskog parlamenta i Vijeća od 6. studenoga 2001. o zakoniku Zajednice o lijekovima za humanu primjenu (SL L 311, 28.11.2001., str. 67.).

      (4)  Direktiva Komisije 1999/21/EZ od 25. ožujka 1999. o hrani za posebne medicinske potrebe (SL L 91, 7.4.1999., str. 29.).

      (5)  Direktiva 2002/46/EZ Europskog parlamenta i Vijeća od 10. lipnja 2002. o usklađivanju zakona država članica u odnosu na dodatke prehrani (SL L 183, 12.7.2002., str. 51.).

      PRILOG
      SPECIFIKACIJA CITIKOLINA

            Definicija
         : Citikolin se sastoji od citozina, riboze, pirofosfata i kolina.
      Kemijski naziv: Kolin citidin 5'-pirofosfat, Citidin 5`-(trihidrogen difosfat) P`-[2-(trimetilamonij)etil]ester unutarnja sol
      Kemijska formula: C14H26N4O11P2

      Molekulska masa: 488,32 g/mol

            Opis
         : Bijeli kristalni prah

            Identifikacija
         :

                  CAS:

                  987-78-0

                  pH (uzorak otopine od 1 %)

                  2,5 – 3,5

            Čistoća
         :

                  Analizirana vrijednost

                  Najmanje 98 % suhe tvari

                  Gubitak pri sušenju (4 sata na 100 °C)

                  Najviše 5,0 %

                  Amonijak

                  Najviše 0,05 %

                  Ukupno teških metala (npr. olovo)

                  Najviše 10 ppm

                  Arsen

                  Najviše 2 ppm

                  Slobodne fosforne kiseline

                  Najviše 0,1 %

                  5′-Citidilna kiselina

                  Najviše 1,0 %

            Mikrobiološki kriteriji
         :

                  Ukupan broj živih mikroorganizama

                  Najviše 1 000 cfu/g

                  Kvasci i plijesni

                  Ne više od 100 cfu/g

                     Escherichia coli

                  Odsutna u 1 g


title: 2012/262/EU: Provedbena odluka Komisije od 16. svibnja 2012. o izmjeni Odluke 2008/589/EZ o uspostavljanju posebnog programa kontrole i inspekcije u vezi sa stokovima bakalara u Baltičkom moru

text:
               04/Sv. 006

               HR

               Službeni list Europske unije

               297

         32012D0262

               L 130/22

               SLUŽBENI LIST EUROPSKE UNIJE

               16.05.2012.

      PROVEDBENA ODLUKA KOMISIJE

   od 16. svibnja 2012.
   o izmjeni Odluke 2008/589/EZ o uspostavljanju posebnog programa kontrole i inspekcije u vezi sa stokovima bakalara u Baltičkom moru
   (2012/262/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 1224/2009 od 20. studenoga 2009. o uspostavi sustava kontrole Zajednice za osiguranje sukladnosti s pravilima zajedničke ribarstvene politike, o izmjeni uredbi (EZ) br. 847/96, (EZ) br. 2371/2002, (EZ) br. 811/2004, (EZ) br. 768/2005, (EZ) br. 2115/2005, (EZ) br. 2166/2005, (EZ) br. 388/2006, (EZ) br. 509/2007, (EZ) br. 676/2007, (EZ) br. 1098/2007, (EZ) br. 1300/2008, (EZ) br. 1342/2008 i o stavljanju izvan snage uredbi (EEZ) br. 2847/93, (EZ) br. 1627/94 i (EZ) br. 1966/2006 (1), a posebno njezin članak 95.,
   budući da:

               (1)

               Odluka Komisije 2008/589/EZ (2) utvrđuje poseban program kontrole i inspekcijskih pregleda koji se primjenjuje u razdoblju od četiri godine kako bi se osigurala usklađena provedba višegodišnjeg plana koji je utvrđen Uredbom Vijeća (EZ) br. 1098/2007 (3) za stokove bakalara u Baltičkome moru i ribolov koji iskorištava te stokove.

               (2)

               U svojem novijem znanstvenom mišljenju Međunarodno vijeće za istraživanje mora (ICES) upućuje na mogućnost pogrešnog izvještavanja o značajnom dijelu ribolova lososa u Baltičkome moru, što bi moglo imati ozbiljne negativne posljedice na stanje tog stoka.

               (3)

               Poseban program kontrole i inspekcijskih pregleda neophodan je za uspostavu operativne suradnje između predmetnih država članica te kako bi omogućio Agenciji za kontrolu ribarstva Zajednice uspostavu zajedničkih planova upravljanja u skladu s člankom 9. Uredbe Vijeća (EZ) br. 768/2005 (4).

               (4)

               Kako bi se osigurala kontinuirana usklađena provedba višegodišnjeg plana koji je utvrđen Uredbom (EZ) br. 1098/2007, poseban program kontrole i inspekcijskih pregleda treba produljiti za razdoblje od jedne godine.

               (5)

               Komisija je usvojila prijedlog uredbe Europskog parlamenta i Vijeća o uspostavi višegodišnjeg plana za stok baltičkog lososa i ribolova koji iskorištava taj stok (5). Do stupanja na snagu te uredbe potrebno je riješiti problem mogućeg pogrešnog izvještavanja na koji upućuje ICES.

               (6)

               Kako bi se riješilo moguće pogrešno izvještavanje o ribolovu koji iskorištava stokove lososa u Baltičkome moru, te je stokove potrebno uključiti u poseban program kontrole i inspekcijskih pregleda.

               (7)

               Odluku 2008/589/EZ treba stoga na odgovarajući način izmijeniti.

               (8)

               Mjere predviđene ovom Odlukom utvrđene su sporazumno s predmetnim državama članicama.

               (9)

               Mjere predviđene u ovoj Odluci u skladu su s mišljenjem Odbora za ribarstvo i akvakulturu,

         DONIJELA JE OVU ODLUKU:
   Članak 1.
   Odluka 2008/589/EZ mijenja se kako slijedi:

               1.

               Naslov se zamjenjuje sljedećim:

               2.

               Članak 1. zamjenjuje se sljedećim:
               „Članak 1.
               Predmet
               Ova Odluka utvrđuje poseban program kontrole i inspekcijskih pregleda kako bi se osigurala:

                           (a)

                           usklađena provedba višegodišnjeg plana koji je utvrđen Uredbom (EZ) br. 1098/2007 za stokove bakalara u Baltičkome moru i ribolov koji iskorištava te stokove; i

                           (b)

                           usklađena kontrola i inspekcijski pregledi ribolova koji iskorištava stokove lososa u Baltičkome moru.”

               3.

               Članak 2. zamjenjuje se sljedećim:
               „Članak 2.
               Područje primjene
               1.   Poseban program kontrole i inspekcijskih pregleda obuhvaća kontrolu i inspekcijske preglede:

                           (a)

                           ribolovnih aktivnosti plovila iz članka 2. Uredbe (EZ) br. 1098/2007 i ribarskih plovila svih dužina koja se bave ili će se vjerojatno baviti ribolovom lososa;

                           (b)

                           svih povezanih aktivnosti uključujući iskrcaje, mjerenje težine, stavljanje na tržište, prijevoz i skladištenje ribarskih proizvoda i evidentiranje iskrcavanja i prodaje.

                     2.   Poseban program kontrole i inspekcijskih pregleda primjenjuje se u razdoblju od pet godina.”

         Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 16. svibnja 2012.

            Za Komisiju

            Predsjednik

         José Manuel BARROSO

      (1)  SL L 343, 22.12.2009., str. 1.

      (2)  SL L 190, 18.7.2008., str. 11.

      (3)  SL L 248, 22.9.2007., str. 1.

      (4)  SL L 128, 21.5.2005., str. 1.

      (5)  COM(2011) 470 final — 2011/0206 (COD).


title: 2012/729/EU: Provedbena odluka Komisije od 23. studenoga 2012. o izmjeni Odluke 2008/866/EZ o hitnim mjerama zabrane uvoza iz Perua određenih školjkaša namijenjenih prehrani ljudi, u pogledu razdoblja njezine primjene (priopćena pod brojem dokumenta C(2012) 8459)  Tekst značajan za EGP

text:
               15/Sv. 24

               HR

               Službeni list Europske unije

               295

         32012D0729

               L 327/56

               SLUŽBENI LIST EUROPSKE UNIJE

         PROVEDBENA ODLUKA KOMISIJE
   od 23. studenoga 2012.
   o izmjeni Odluke 2008/866/EZ o hitnim mjerama zabrane uvoza iz Perua određenih školjkaša namijenjenih prehrani ljudi, u pogledu razdoblja njezine primjene
   (priopćena pod brojem dokumenta C(2012) 8459)
   (Tekst značajan za EGP)
   (2012/729/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 178/2002 Europskog parlamenta i Vijeća o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (1), a posebno njezin članak 53. stavak 1. točku (b) podtočku i.,
   budući da:

               (1)

               Uredbom (EZ) br. 178/2002 utvrđena su opća načela o hrani i hrani za životinje općenito, te posebno o sigurnosti hrane i hrane za životinje, na razini Unije i na nacionalnoj razini. Predviđene su hitne mjere za slučajeve kada postoje dokazi da hrana ili hrana za životinje uvezena iz treće zemlje može predstavljati ozbiljan rizik za zdravlje ljudi ili životinja ili za okoliš te da se takav rizik ne može na zadovoljavajući način prevladati mjerama koje poduzima pogođena država članica ili više njih.

               (2)

               Odluka Komisije 2008/866/EZ od 12. studenoga 2008. o hitnim mjerama zabrane uvoza iz Perua određenih školjkaša namijenjenih prehrani ljudi (2) donesena je nakon pojave hepatitisa A u ljudi, povezane s konzumacijom školjkaša uvezenih iz Perua koji su bili zaraženi virusom hepatitisa A (HAV). Ta se odluka prvotno primjenjivala do 31. ožujka 2009., no razdoblje primjene je Provedbenom odlukom Komisije 2011/723/EU (3) produljeno do 30. studenoga 2012.

               (3)

               Komisija je u lipnju 2011. godine izvršila nadzor. Inspektori su zaključili da je uspostavljen djelotvoran sustav nadzora i plan praćenja te da su uočena poboljšanja od prošlog nadzora 2009.

               (4)

               Nadležno tijelo Perua predstavilo je akcijski plan kao odgovor na preporuke iz konačnog izvješća o gore navedenom nadzoru. Međutim, sustav praćenja radi otkrivanja virusa u živim školjkašima još se ne primjenjuje u potpunosti, stoga se nije mogla isključiti moguća prisutnost virusa hepatitisa A u živim školjkašima. Pored toga, validacija ispitne metode za HAV još je u tijeku.

               (5)

               Razdoblje primjene Odluke 2008/866/EZ bi stoga trebalo na odgovarajući način izmijeniti.

               (6)

               Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU ODLUKU:
   Članak 1.
   U članku 5. Odluke 2008/866/EZ datum „30. studenoga 2012.” zamjenjuje se datumom „30. studenoga 2013.”
   Članak 2.
   Ova je Odluka upućena državama članicama.

      Sastavljeno u Bruxellesu 23. studenoga 2012.

            Za Komisiju

         Maroš ŠEFČOVIČ

            Potpredsjednik

      (1)  SL L 31, 1.2.2002., str. 1.

      (2)  SL L 307, 18.11.2008., str. 9.

      (3)  SL L 288, 5.11.2011., str. 26.


title: Provedbena odluka Komisije (EU, Euratom) 2016/2062 оd 23. studenoga 2016. o izmjeni Provedbene odluke 2012/818/EU, Euratom o odobrenju Danskoj da pri izračunu osnovice vlastitih sredstava od PDV-a primjenjuje određene približne procjene (priopćeno pod brojem dokumenta C(2016) 7442)

text:
               25.11.2016

               HR

               Službeni list Europske unije

               L 319/44

         PROVEDBENA ODLUKA KOMISIJE (EU, Euratom) 2016/2062
   оd 23. studenoga 2016.
   o izmjeni Provedbene odluke 2012/818/EU, Euratom o odobrenju Danskoj da pri izračunu osnovice vlastitih sredstava od PDV-a primjenjuje određene približne procjene

         (priopćeno pod brojem dokumenta C(2016) 7442)

   (Vjerodostojan je samo tekst na danskom jeziku)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Ugovor o osnivanju Europske zajednice za atomsku energiju,
   uzimajući u obzir Uredbu Vijeća (EEZ, Euratom) br. 1553/89 od 29. svibnja 1989. o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (1), a posebno njezin članak 6. stavak 3. drugu alineju,
   nakon savjetovanja sa Savjetodavnim odborom za vlastita sredstva,
   budući da:

               (1)

               Na temelju članka 370. Direktive Vijeća 2006/112/EZ (2) Danska može, u skladu s uvjetima koji su se primjenjivali u toj državi članici na dan 1. siječnja 1978., nastaviti oporezivati transakcije navedene u dijelu A Priloga X. Na temelju članka 371. iste Direktive Danska može, u skladu s uvjetima koji su se primjenjivali u toj državi članici na dan 1. siječnja 1978., nastaviti izuzimati transakcije navedene u dijelu B Priloga X.; te transakcije moraju se uzeti u obzir pri utvrđivanju osnovice vlastitih sredstava od PDV-a.

               (2)

               Na temelju Odluke Komisije 2012/818/EU, Euratom (3) Danska ima odobrenja za primjenu približnih procjena za transakcije iz točke 2. dijela A Priloga X. i za transakcije iz točke 10. dijela B Priloga X. Direktivi 2006/112/EZ.

               (3)

               U dopisu od 29. travnja 2016. (4) Danska je zatražila produljenje odobrenjâ za izračun osnovice vlastitih sredstava od PDV-a za transakcije iz točke 2. dijela A Priloga X. i točke 10. dijela B Priloga X. Direktivi 2006/112/EZ. Stoga bi u skladu sa zahtjevom Danske ta odobrenja trebalo produljiti s obzirom na to da se odstupanja zadržavaju u nacionalnom zakonodavstvu.

               (4)

               Zbog transparentnosti i pravne sigurnosti primjereno je vremenski ograničiti primjenjivost odobrenjâ.

               (5)

               Stoga je primjereno na odgovarajući način izmijeniti Provedbenu odluku 2012/818/EU, Euratom,

         DONIJELA JE OVU ODLUKU:
   Članak 1.
   U Provedbenoj odluci 2012/818/EU, Euratom članak 2. zamjenjuje se sljedećim:

      „Članak 2.
      Ova se Odluka primjenjuje od 1. siječnja 2012. do 31. prosinca 2021.”

   Članak 2.
   Ova je Odluka upućena Kraljevini Danskoj.

      Sastavljeno u Bruxellesu 23. studenoga 2016.

            Za Komisiju

         Kristalina GEORGIEVA

            Potpredsjednica

      (1)  SL L 155, 7.6.1989., str. 9.

      (2)  Direktiva Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (SL L 347, 11.12.2006., str. 1.).

      (3)  Provedbena odluka Komisije 2012/818/EU, Euratom оd 19. prosinca 2012. o odobrenju Danskoj da pri izračunu osnovice vlastitih sredstava od PDV-a primjenjuje određene približne procjene (SL L 352, 21.12.2012., str. 61.).

      (4)  Ares(2016)2052880.


title: Provedbena odluka Vijeća (EU) 2017/290 od 17. veljače 2017. o izmjeni Odluke 2009/935/PUP u vezi s popisom trećih država i organizacija s kojima Europol sklapa sporazume

text:
               18.2.2017

               HR

               Službeni list Europske unije

               L 42/17

         PROVEDBENA ODLUKA VIJEĆA (EU) 2017/290
   od 17. veljače 2017.
   o izmjeni Odluke 2009/935/PUP u vezi s popisom trećih država i organizacija s kojima Europol sklapa sporazume
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Odluku Vijeća 2009/371/PUP od 6. travnja 2009. o uspostavi Europskog policijskog ureda (Europol) (1), a posebno njezin članak 26. stavak 1. točku (a),
   uzimajući u obzir Odluku Vijeća 2009/934/PUP od 30. studenoga 2009. o donošenju provedbenih pravila kojima se uređuju odnosi Europola s partnerima, uključujući razmjenu osobnih podataka i klasificiranih informacija (2), a posebno njezine članke 5. i 6.,
   uzimajući u obzir mišljenje Europskog parlamenta (3),
   budući da:

               (1)

               Vijeće je 30. studenoga 2009. donijelo Odluku 2009/935/PUP (4).

               (2)

               Člankom 26. stavkom 1. točkom (a) Odluke 2009/371/PUP Vijeću se dodjeljuju provedbene ovlasti da odredi popis trećih država i organizacija s kojima Europol sklapa sporazume. Na temelju odluka 2009/371/PUP i 2009/935/PUP taj je popis naveden u Prilogu Odluci 2009/935/PUP.

               (3)

               Upravni odbor Europola treba preispitati popis kada je to potrebno i odlučiti hoće li Vijeću predložiti njegove izmjene.

               (4)

               Uredba (EU) 2016/794 Europskog parlamenta i Vijeća (5) („Uredba o Europolu”) primjenjivat će se od 1. svibnja 2017. Na temelju Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Uredba o Europolu nije obvezujuća za Dansku niti se na nju primjenjuje. Stoga će se Danska od 1. svibnja 2017. smatrati trećom zemljom u pogledu Europola.

               (5)

               S obzirom na važnost koju sve strane pridaju sprečavanju i suzbijanju teškog kriminaliteta koji pogađa dvije ili više država članica, terorizma i oblika kriminaliteta koji utječu na zajednički interes obuhvaćen politikom Unije, važno je osigurati suradnju Europola i Danske u ključnim stvarima kako bi se povećala otpornost Unije na sigurnosne prijetnje.

               (6)

               U skladu s člankom 25. stavkom 1. točkom (c) Uredbe o Europolu, sporazum o suradnji koji omogućuje razmjenu osobnih podataka sklopljen, prije 1. svibnja 2017., između Europola i treće zemlje u skladu s člankom 23. Odluke 2009/371/PUP može predstavljati osnovu za prijenos osobnih podataka iz Europola u treću zemlju ako je takav prijenos potreban za izvršavanje zadaća Europola.

               (7)

               Upravni odbor Europola odlučio je 20. prosinca 2016. preporučiti Vijeću da doda Dansku na popis, navodeći operativnu potrebu da se sklopi sporazum o suradnji s Danskom.

               (8)

               Kako bi se izbjegao operativni nedostatak od 1. svibnja 2017., kada Danska više ne bude sudjelovala u Europolu kao država članica, od presudne je važnosti da Europol bez odgode pokrene postupak za sklapanje sporazuma o suradnji s Danskom kao trećom zemljom.

               (9)

               Odluka 2009/371/PUP obvezujuća je za Dansku te ona stoga sudjeluje u donošenju i primjeni ove Odluke kojom se provodi Odluka 2009/371/PUP.

               (10)

               Odluka 2009/371/PUP obvezujuća je za Ujedinjenu Kraljevinu i Irsku te one stoga sudjeluju u donošenju i primjeni ove Odluke kojom se provodi Odluka 2009/371/PUP.

               (11)

               Odluku 2009/935/PUP trebalo bi stoga na odgovarajući način izmijeniti,

         DONIJELO JE OVU ODLUKU:
   Članak 1.
   U točki 1. Priloga Odluci 2009/935/PUP umeće se sljedeći unos:

               „—

               Danska”.

         Članak 2.
   Ova Odluka stupa na snagu na dan donošenja.
   Objavljuje se u Službenom listu Europske unije.

      Sastavljeno u Bruxellesu 17. veljače 2017.

            Za Vijeće

            Predsjednik

         E. BARTOLO

      (1)  SL L 121, 15.5.2009., str. 37.

      (2)  SL L 325, 11.12.2009., str. 6.

      (3)  Mišljenje od 14. veljače 2017. (još nije objavljeno u Službenom listu).

      (4)  Odluka Vijeća 2009/935/PUP od 30. studenoga 2009. o određivanju popisa trećih država i organizacija s kojima Europol sklapa sporazume (SL L 325, 11.12.2009., str. 12.).

      (5)  Uredba (EU) 2016/794 Europskog parlamenta i Vijeća od 11. svibnja 2016. o Agenciji Europske unije za suradnju tijela za izvršavanje zakonodavstva (Europol) te zamjeni i stavljanju izvan snage odluka Vijeća 2009/371/PUP, 2009/934/PUP, 2009/935/PUP, 2009/936/PUP i 2009/968/PUP (SL L 135, 24.5.2016., str. 53.).


title: Provedbena odluka Vijeća (ZVSP) 2016/1897 od 27. listopada 2016. o provedbi Odluke 2013/255/ZVSP o mjerama ograničavanja protiv Sirije

text:
               28.10.2016

               HR

               Službeni list Europske unije

               L 293/36

         PROVEDBENA ODLUKA VIJEĆA (ZVSP) 2016/1897
   od 27. listopada 2016.
   o provedbi Odluke 2013/255/ZVSP o mjerama ograničavanja protiv Sirije
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 31. stavak 2.,
   uzimajući u obzir Odluku Vijeća 2013/255/ZVSP od 31. svibnja 2013. o mjerama ograničavanja protiv Sirije (1), a posebno njezin članak 30. stavak 1.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 31. svibnja 2013. donijelo Odluku 2013/255/ZVSP.

               (2)

               Imajući u vidu težinu situacije u Siriji, na popis fizičkih i pravnih osoba, subjekata ili tijela koji podliježu mjerama ograničavanja iz Priloga I. Odluci 2013/255/ZVSP trebalo bi dodati deset osoba.

               (3)

               Odluku 2013/255/ZVSP stoga bi trebalo na odgovarajući način izmijeniti,

         DONIJELO JE OVU ODLUKU:
   Članak 1.
   Prilog I. Odluci 2013/255/ZVSP mijenja se kako je navedeno u Prilogu ovoj Odluci.
   Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 27. listopada 2016.

            Za Vijeće

            Predsjednik

         M. LAJČÁK

      (1)  SL L 147, 1.6.2013., str. 14.

      PRILOG
      Na popis fizičkih i pravnih osoba, subjekata ili tijela naveden u Prilogu I. Odluci 2013/255/ZVSP dodaju se sljedeće osobe:

         Popis fizičkih i pravnih osoba, subjekata ili tijela iz članaka 27. i 28.

      A.   Osobe

                     Ime i prezime

                     Podaci o identitetu

                     Razlozi

                     Datum uvrštavanja na popis

                     „207.

                     Adib Salameh
                     (alias Adib Salamah; Adib Salama; Adib Salame; Mohammed Adib Salameh; Adib Nimr Salameh)
                     ()

                     Funkcija: general bojnik, zamjenik zapovjednika u upravi za zrakoplovnu obavještajnu službu u Damasku

                     Član sirijskih sigurnosnih i obavještajnih službi koji dužnost obnaša nakon svibnja 2011.; zamjenik zapovjednika u upravi za zrakoplovnu obavještajnu službu u Damasku; prije toga bio je načelnik zrakoplovne obavještajne službe u Aleppu.
                     Član sirijskih oružanih snaga s činom ‚pukovnika’ ili na pukovničkom ili višem položaju nakon svibnja 2011.; ima čin general bojnika.
                     Odgovoran za nasilnu represiju nad civilnim stanovništvom u Siriji zbog planiranja vojnih napada u Aleppu i umiješanost u te napade te zbog svojih ovlasti u vezi s uhićenjima i pritvaranjem civila.

                     28.10.2016.

                     208.

                     Adnan Aboud Hilweh
                     (alias Adnan Aboud Helweh; Adnan Aboud)
                     ()

                     Funkcija: brigadni general

                     Ima čin brigadnog generala 155. brigade i 157. brigade sirijskih oružanih snaga i dužnost obnaša nakon svibnja 2011.
                     Kao brigadni general 155. i 157. brigade odgovoran je za nasilnu represiju nad civilnim stanovništvom u Siriji, među ostalim s obzirom na njegovu odgovornost za raspoređivanje i upotrebu projektila i kemijskog oružja na civilnim područjima u 2013., kao i na njegovu uključenost u pritvaranja velikih razmjera.

                     28.10.2016.

                     209.

                     Jawdat Salbi Mawas
                     (alias Jawdat Salibi Mawwas; Jawdat Salibi Mawwaz)
                     ()

                     Funkcija: general bojnik

                     Ima čin general bojnika i viši je časnik u sirijskoj raketno-topničkoj upravi sirijskih oružanih snaga, dužnost obnaša nakon svibnja 2011.
                     Kao visokorangirani časnik u sirijskoj raketno-topničkoj upravi odgovoran je za nasilnu represiju nad civilnim stanovništvom, među ostalim i s obzirom na to da su se brigade pod njegovim zapovjedništvom koristile projektilima i kemijskim oružjem u gusto naseljenim civilnim područjima u Ghouti u 2013.

                     28.10.2016.

                     210.

                     Tahir Hamid Khalil
                     (alias Tahir Hamid Khali; Khalil Tahir Hamid)
                     ()

                     Funkcija: general bojnik

                     Ima čin general bojnika i načelnik je sirijske raketno-topničke uprave sirijskih oružanih snaga, dužnost obnaša nakon svibnja 2011. Kao visokorangirani časnik u sirijskoj raketno-topničkoj upravi odgovoran je za nasilnu represiju nad civilnim stanovništvom, među ostalim i s obzirom na to da su brigade pod njegovim zapovjedništvom rasporedile projektile i kemijsko oružje u gusto naseljena civilna područja u Ghouti u 2013.

                     28.10.2016.

                     211.

                     Hilal Hilal
                     (a.k.a. Hilal al-Hilal)
                     ()

                     Rođen 1966.

                     Član paravojne postrojbe povezane s režimom poznate pod imenom ‚Kataeb al-Baath’ (paravojna postrojba stranke Baath). Podupire režim ulogom koju ima u regrutiranju za paravojnu postrojbu stranke Baath i u organizaciji te postrojbe.

                     28.10.2016.

                     212.

                     Ammar Al-Sharif
                     (alias Amar Al-Sharif; Amar Al-Charif; Ammar Sharif; Ammar Charif; Ammar al Shareef; Ammar Sherif; Ammar Medhat Sherif)
                     ()

                     Jedan od vodećih poduzetnika koji djeluju u Siriji, aktivan u bankovnom sektoru, sektoru osiguranja i ugostiteljskom sektoru. Osnivački partner banke Byblos Bank Syria, glavni dioničar Unlimited Hospitality Ltd i član uprave Solidarity Alliance Insurance Company i Al-Aqueelah Takaful Insurance Company.

                     28.10.2016.

                     213.

                     Bishr al-Sabban
                     (alias Mohammed Bishr Al-Sabban; Bishr Mazin Al-Sabban)
                     ()

                     Guverner Damaska, povezan je s Basharom Al-Assadom, koji ga je i imenovao. Podupire režim te je odgovoran za nasilnu represiju nad civilnim stanovništvom u Siriji, među ostalim svojom uključenosti u diskriminatorne prakse u odnosu na sunitske zajednice u Damasku.

                     28.10.2016.

                     214.

                     Ahmad Sheik Abdul-Qader
                     (alias Ahmad Sheikh Abdul Qadir; Ahmad al-Sheik Abdulquader)
                     ()

                     Guverner pokrajine Quneitra, povezan je s Basharom Al-Assadom, koji ga je i imenovao. Bivši guverner pokrajine Latakia. Ostvaruje korist od režima i podupire ga, među ostalim davanjem javne podrške sirijskim oružanim snagama i prorežimskim paravojnim postrojbama.

                     28.10.2016.

                     215.

                     Dr. Ghassan Omar Khalaf
                     ()

                     Guverner pokrajine Hama, povezan je s Basharom Al-Assadom, koji ga je i imenovao. I on ostvaruje korist od režima i podupire ga. Ghassan Omar Khalaf usko je povezan s članovima paravojne postrojbe odane režimu koja djeluje u Hami i koja je poznata pod imenom brigada iz Hame.

                     28.10.2016.

                     216.

                     Khayr al-Din al-Sayyed
                     (alias Khayr al-Din Abdul-Sattar al-Sayyed; Mohamed Khair al-Sayyed; Kheredden al-Sayyed; Khairuddin as-Sayyed; Khaireddin al-Sayyed; Kheir Eddin al-Sayyed; Kheir Eddib Asayed)
                     ()

                     Guverner pokrajine Idlib, povezan je s Basharom Al-Assadom, koji ga je i imenovao. Podupire režim i ostvaruje korist od njega, među ostalim davanjem podrške sirijskim oružanim snagama i prorežimskim paravojnim postrojbama. Povezan s pripadnikom režima i ministrom Awqafa, dr. Mohammadom Abdul-Sattarom al-Sayyedom, s obzirom na to da su braća.

                     28.10.2016.”


title: 2013/470/EU: Provedbena odluka Komisije оd 20. rujna 2013. o izmjeni odluka 2010/470/EU i 2010/472/EU o uvjetima zdravlja životinja u pogledu grebeža ovaca za trgovinu unutar Unije i uvoz u Uniju sjemena, jajnih stanica i zametaka ovaca i koza (priopćeno pod brojem dokumenta C(2013) 5917)  Tekst značajan za EGP

text:
               24.9.2013

               HR

               Službeni list Europske unije

               L 252/32

         PROVEDBENA ODLUKA KOMISIJE
   оd 20. rujna 2013.
   o izmjeni odluka 2010/470/EU i 2010/472/EU o uvjetima zdravlja životinja u pogledu grebeža ovaca za trgovinu unutar Unije i uvoz u Uniju sjemena, jajnih stanica i zametaka ovaca i koza
   (priopćeno pod brojem dokumenta C(2013) 5917)
   (Tekst značajan za EGP)
   (2013/470/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 92/65/EEZ od 13. srpnja 1992. o utvrđivanju uvjeta zdravlja životinja kojima se uređuje trgovina i uvoz u Zajednicu životinja, sjemena, jajnih stanica i zametaka koji ne podliježu uvjetima zdravlja životinja utvrđenima u određenim propisima Zajednice iz Priloga A dijela I. Direktive 90/425/EEZ (1), a posebno njezin članak 11. stavak 2. četvrtu alineju, članak 11. stavak 3. treću alineju, članak 17. stavak 2. točku (b), članak 18. stavak 1. prvu alineju te uvodnu rečenicu i članak 19. točku (b).,
   budući da:

               (1)

               Odlukom Komisije 2010/470/EU (2) utvrđuju se obrasci zdravstvenih certifikata za trgovinu unutar Unije, između ostalog, pošiljkama sjemena i jajnih stanica i zametaka ovaca i koza. Prilozima III. i IV. toj Odluci utvrđuju se odgovarajući obrasci zdravstvenih certifikata.

               (2)

               Odlukom Komisije 2010/472/EU (3) utvrđuju se, između ostalog, zahtjevi certificiranja za uvoz u Uniju pošiljaka sjemena i jajnih stanica i zametaka ovaca i koza. Dijelom 2. Priloga II. i dijelom 2. Priloga IV. toj Odluci utvrđuju se odgovarajući obrasci zdravstvenih certifikata.

               (3)

               Uredbom (EZ) br. 999/2001 Europskog parlamenta i Vijeća (4) utvrđuju se pravila za sprečavanje, kontrolu i iskorjenjivanje određenih transmisivnih spongiformnih encefalopatija (TSE) kod goveda, ovaca i koza. Poglavljem A Priloga VIII. toj Uredbi utvrđuju se uvjeti za trgovinu živim životinjama, sjemenom i zamecima unutar Unije. Dodatno, Prilogom IX. toj Uredbi utvrđuju se uvjeti za uvoz u Uniju živih životinja, zametaka, jajnih stanica i proizvoda životinjskog podrijetla.

               (4)

               U svjetlu novih znanstvenih dokaza, Uredba (EZ) br. 999/2001 izmijenjena je Uredbom Komisije (EU) br. 630/2013 (5). Izmjenama Uredbe (EZ) br. 999/2001 ukida se većina ograničenja u pogledu atipičnog grebeža ovaca. Njima se i dodatno usklađuju pravila koja se odnose na trgovinu unutar Unije i uvoz u Uniju ovaca i koza i njihovog sjemena i zametaka sa standardima Svjetske organizacije za zdravlje životinja (OIE) kao odraz strožeg pristupa u pogledu klasičnog grebeža ovaca.

               (5)

               Obrasce zdravstvenih certifikata za trgovinu unutar Unije pošiljkama sjemena i jajnih stanica i zametaka ovaca i koza iz priloga III. i IV. Odluci 2010/470/EU i obrasce zdravstvenih certifikata za uvoz u Uniju pošiljaka sjemena i jajnih stanica i zametaka ovaca i koza iz priloga II. i IV. Odluci 2010/472/EU trebalo bi stoga izmijeniti kako bi se uzeli u obzir zahtjevi utvrđeni u Uredbi (EZ) br. 999/2001, kako je izmijenjena Uredbom (EU) br. 630/2013.

               (6)

               Odluke 2010/470/EU i 2010/472/EU trebalo bi stoga na odgovarajući način izmijeniti.

               (7)

               Kako bi se izbjegli poremećaji u trgovini unutar Unije i uvozu u Uniju pošiljaka sjemena i jajnih stanica i zametaka ovaca i koza, trebalo bi odobriti korištenje zdravstvenih certifikata izdanih u skladu s Odlukom 2010/470/EU i Odlukom 2010/472/EU u inačicama prije izmjena uvedenih ovom Odlukom tijekom prijelaznog razdoblja podložno određenim uvjetima.

               (8)

               Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU ODLUKU:
   Članak 1.
   Prilozi III. i IV. Odluci 2010/470/EU mijenjaju se u skladu s Prilogom I. ovoj Odluci.
   Članak 2.
   Prilozi II. i IV. Odluci 2010/472/EU mijenjaju se u skladu s Prilogom II. ovoj Odluci.
   Članak 3.
   1.   Tijekom prijelaznog razdoblja do 31. prosinca 2014., države članice odobravaju trgovinu unutar Unije pošiljkama:

               (a)

               sjemena ovaca i koza sakupljenog, obrađenog i uskladištenog u skladu s Direktivom 92/65/EEZ do 31. prosinca 2013. i koje je popraćeno zdravstvenim certifikatom izdanim najkasnije 31. prosinca 2014. u skladu s obrascem zdravstvenog certifikata iz dijela A Priloga III. Odluci 2010/470/EU u inačici prije izmjena uvedenih ovom Odlukom;

               (b)

               jajnih stanica i zametaka ovaca i koza sakupljenih, obrađenih i uskladištenih u skladu s Direktivom 92/65/EEZ do 31. prosinca 2013. i koji su popraćeni zdravstvenim certifikatom izdanim najkasnije 31. prosinca 2014. u skladu s obrascem zdravstvenog certifikata iz dijela A Priloga IV. Odluci 2010/470/EU u inačici prije izmjena uvedenih ovom Odlukom.

         2.   Tijekom prijelaznog razdoblja do 31. prosinca 2014., države članice odobravaju uvoz u Uniju pošiljaka:

               (a)

               sjemena ovaca i koza sakupljenog, obrađenog i uskladištenog u skladu s Direktivom 92/65/EEZ do 31. prosinca 2013. I koje je popraćeno zdravstvenim certifikatom izdanim najkasnije 31. prosinca 2014. u skladu s obrascem zdravstvenog certifikata iz odjeljka A dijela 2. Priloga II. Odluci 2010/472/EU u inačici prije izmjena uvedenih ovom Odlukom;

               (b)

               jajnih stanica i zametaka ovaca i koza sakupljenih, obrađenih i uskladištenih u skladu s Direktivom 92/65/EEZ do 31. prosinca 2013. i koji su popraćeni zdravstvenim certifikatom izdanim najkasnije 31. prosinca 2014. u skladu s obrascem zdravstvenog certifikata iz dijela 2. Priloga IV. Odluci 2010/472/EU u inačici prije izmjena uvedenih ovom Odlukom.

         Članak 4.
   Ova je Odluka upućena državama članicama.

      Sastavljeno u Bruxellesu 20. rujna 2013.

            Za Komisiju

         Tonio BORG

            Član Komisije

      (1)  SL L 268, 14.9.1992., str. 54.

      (2)  Odluka Komisije 2010/470/EU od 26. kolovoza 2010. o obrascima zdravstvenih certifikata za trgovinu unutar Unije sjemenom, jajnim stanicama i zamecima kopitara, ovaca i koza te zamecima svinja (SL L 228, 31.8.2010., str. 15).

      (3)  Odluka Komisije 2010/472/EU od 26. kolovoza 2010. o uvozu sjemena, jajnih stanica i zametaka ovaca i koza u Uniju (SL L 228, 31.8.2010., str. 74).

      (4)  Uredba (EZ) br. 999/2001 Europskog parlamenta i Vijeća od 22. svibnja 2001. o utvrđivanju pravila za sprečavanje, kontrolu i iskorjenjivanje određenih transmisivnih spongiformnih encefalopatija (SL L 147, 31.5.2001., str. 1).

      (5)  Uredba Komisije (EU) br. 630/2013 od 28. lipnja 2013. o izmjeni priloga Uredbi (EZ) br. 999/2001 Europskog parlamenta i Vijeća o utvrđivanju pravila za sprečavanje, kontrolu i iskorjenjivanje određenih transmisivnih spongiformnih encefalopatija (SL L 179, 29.6.2013., str. 60).

      PRILOG I.
      Prilozi III. i IV. Odluci 2010/470/EU mijenjaju se kako slijedi:

                  (1)

                  u Prilogu III., Dio A zamjenjuje se sljedećim:
                  „DIO A
                  Obrazac zdravstvenog certifikata III.A za trgovinu unutar Unije pošiljkama sjemena ovaca i koza sakupljenog u skladu s Direktivom Vijeća 92/65/EEZ poslije 31. kolovoza 2010. i otpremljenog iz odobrenog centra za sakupljanje sjemena iz kojeg sjeme potječe

                  (2)

                  u Prilogu IV., Dio A zamjenjuje se sljedećim:
                  „DIO A
                  Obrazac zdravstvenog certifikata IVA za trgovinu unutar Unije pošiljkama jajnih stanica i zametaka ovaca i koza sakupljenih ili proizvedenih u skladu s Direktivom Vijeća 92/65/EEZ nakon 31. kolovoza 2010. i otpremljenih od strane odobrenog tima za sakupljanje ili proizvodnju zametaka od kojeg potječu jajne stanice ili zameci

      PRILOG II.
      Prilozi II. i IV. Odluci 2010/472/EU mijenjaju se kako slijedi:

                  (1)

                  u dijelu 2. Priloga II., odjeljak A zamjenjuje se sljedećim:
                  „Odjeljak A

                  Obrazac 1 – Zdravstveni certifikat za sjeme koje se otprema iz odobrenog centra za sakupljanje sjemena iz kojeg sjeme potječe

                  (2)

                  U Prilogu IV., dio 2. zamjenjuje se sljedećim:
                  „DIO 2

                     Obrazac zdravstvenog certifikata za uvoz pošiljaka jajnih stanica i zametaka ovaca i koza


title: Provedbena odluka Komisije (EU) 2016/851 оd 26. svibnja 2016. o izmjeni Priloga Odluci 2009/719/EZ u pogledu ovlašćivanja Hrvatske da revidira svoj godišnji program praćenja GSE-a (priopćeno pod brojem dokumenta C(2016) 3097) (Tekst značajan za EGP)

text:
               28.5.2016

               HR

               Službeni list Europske unije

               L 141/131

         PROVEDBENA ODLUKA KOMISIJE (EU) 2016/851
   оd 26. svibnja 2016.
   o izmjeni Priloga Odluci 2009/719/EZ u pogledu ovlašćivanja Hrvatske da revidira svoj godišnji program praćenja GSE-a

         (priopćeno pod brojem dokumenta C(2016) 3097)

   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 999/2001 Europskog parlamenta i Vijeća od 22. svibnja 2001. o utvrđivanju pravila za sprečavanje, kontrolu i iskorjenjivanje određenih transmisivnih spongiformnih encefalopatija (1), a posebno njezin članak 6.,
   budući da:

               (1)

               Uredbom (EZ) br. 999/2001 utvrđuju se pravila za sprečavanje, kontrolu i iskorjenjivanje transmisivnih spongiformnih encefalopatija (TSE) kod životinja. Njome se zahtijeva da svaka država članica provede godišnji program praćenja TSE-a na temelju aktivnog i pasivnog nadziranja, u skladu s njezinim Prilogom III. Osim toga, člankom 6. stavkom 1.b Uredbe (EZ) br. 999/2001 predviđa se da je za države članice koje mogu dokazati unaprjeđenje epidemiološkog stanja u državi, u skladu s određenim kriterijima iz poglavlja A dijela I. točke 7. Priloga III. toj Uredbi, moguće revidirati godišnji program praćenja te države članice.

               (2)

               Odlukom Komisije 2009/719/EZ (2) ovlašćuju se države članice navedene u njezinu Prilogu da revidiraju svoj godišnji program praćenja goveđe spongiformne encefalopatije (GSE) u skladu s člankom 6. stavkom 1.b Uredbe (EZ) br. 999/2001. U tom je Prilogu trenutačno navedeno 25 država članica, odnosno sve države članice osim Bugarske, Hrvatske i Rumunjske.

               (3)

               Dana 22. siječnja 2015. Hrvatska je Komisiji podnijela zahtjev za reviziju svojeg godišnjeg programa praćenja GSE-a.

               (4)

               Dana 8. veljače 2016. Europska agencija za sigurnost hrane (EFSA) objavila je znanstveno izvješće o ocjeni revizije sustava praćenja GSE-a u Hrvatskoj (3) („izvješće EFSA-e”). U tom se izvješću navodi da bi se dodavanjem Hrvatske epidemiološkoj jedinici koja obuhvaća 25 država članica trenutačno navedenih u Prilogu Odluci 2009/719/EZ, uz pretpostavku provedbe postojećeg sustava nadziranja kako je odobren Odlukom 2009/719/EZ za tih 25 država članica, omogućilo da se u epidemiološkoj jedinici koja obuhvaća tih 25 država članica i Hrvatsku otkrije GSE pri zadanoj prevalenciji od barem jednog slučaja na 3 789 838 u populaciji odraslih goveda s razinom sigurnosti od 95 %. Ta je zadana prevalencija osjetljivija od zahtjeva za minimalnu zadanu prevalenciju za nadziranje tipa A, koji je definiran u poglavlju D točki 1. podtočki (a) Priloga II. Uredbi (EZ) br. 999/2001 kao jedan slučaj na 100 000 u populaciji odraslih goveda u dotičnoj zemlji ili području, s razinom sigurnosti od 95 %.

               (5)

               Od 14. do 23. lipnja 2010. i od 26. studenoga do 6. prosinca 2012. Komisija je u Hrvatskoj provela revizije kako bi ocijenila mjere povezane s GSE-om („revizije Komisije”). Revizijama Komisije bili su obuhvaćeni sustav identifikacije i sljedivosti goveda te provedba zabrane hranidbe u Hrvatskoj. Ishod revizija Komisije stoga je upotrijebljen kao element za ocjenu usklađenosti zahtjeva koji je podnijela Hrvatska s kriterijima iz poglavlja A dijela I. točke 7.1. podtočaka (b) i (c) Priloga III. Uredbi (EZ) br. 999/2001.

               (6)

               Na temelju informacija navedenih u zahtjevu Hrvatske za reviziju njezina godišnjeg programa praćenja GSE-a, informacija iz izvješća EFSA-e te informacija dobivenih revizijama Komisije, zahtjev koji je podnijela Hrvatska povoljno je ocijenjen. Stoga je primjereno ovlastiti Hrvatsku da revidira svoj godišnji program praćenja GSE-a pod istim uvjetima koji vrijede za 25 država članica trenutačno navedenih u Prilogu Odluci 2009/719/EZ.

               (7)

               Prilog Odluci 2009/719/EZ stoga bi trebalo na odgovarajući način izmijeniti.

               (8)

               Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,

         DONIJELA JE OVU ODLUKU:
   Članak 1.
   U Prilogu Odluci 2009/719/EZ unos „— Hrvatska” umeće se nakon unosa „— Francuska” i prije unosa „— Italija”.
   Članak 2.
   Ova je Odluka upućena državama članicama.

      Sastavljeno u Bruxellesu 26. svibnja 2016.

            Za Komisiju

         Vytenis ANDRIUKAITIS

            Član Komisije

      (1)  SL L 147, 31.5.2001., str. 1.

      (2)  Odluka Komisije 2009/719/EZ od 28. rujna 2009. o ovlašćivanju određenih država članica da revidiraju svoje godišnje programe praćenja GSE-a (SL L 256, 29.9.2009., str. 35.).

      (3)  EFSA Journal 2016;14(2):4399.


title: Provedbena odluka Komisije (EU) 2016/1916 оd 27. listopada 2016. o izmjeni Provedbene odluke 2014/99/EU o utvrđivanju popisa regija prihvatljivih za financiranje u okviru Europskog fonda za regionalni razvoj i Europskog socijalnog fonda te država članica prihvatljivih za financiranje u okviru Kohezijskog fonda za razdoblje 2014.–2020. (priopćeno pod brojem dokumenta C(2016) 6820)

text:
               1.11.2016

               HR

               Službeni list Europske unije

               L 296/15

         PROVEDBENA ODLUKA KOMISIJE (EU) 2016/1916
   оd 27. listopada 2016.
   o izmjeni Provedbene odluke 2014/99/EU o utvrđivanju popisa regija prihvatljivih za financiranje u okviru Europskog fonda za regionalni razvoj i Europskog socijalnog fonda te država članica prihvatljivih za financiranje u okviru Kohezijskog fonda za razdoblje 2014.–2020.

         (priopćeno pod brojem dokumenta C(2016) 6820)

   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1303/2013 Europskog parlamenta i Vijeća od 17. prosinca 2013. o utvrđivanju zajedničkih odredbi o Europskom fondu za regionalni razvoj, Europskom socijalnom fondu, Kohezijskom fondu, Europskom poljoprivrednom fondu za ruralni razvoj i Europskom fondu za pomorstvo i ribarstvo i o utvrđivanju općih odredbi o Europskom fondu za regionalni razvoj, Europskom socijalnom fondu, Kohezijskom fondu i Europskom fondu za pomorstvo i ribarstvo te o stavljanju izvan snage Uredbe Vijeća (EZ) br. 1083/2006 (1), a posebno njezin članak 90. stavak 5.,
   budući da:

               (1)

               U skladu s člankom 90. stavkom 5. Uredbe (EU) br. 1303/2013 Komisija 2016. treba ispitati zadovoljavaju li države članice uvjete za dobivanje potpore iz Kohezijskog fonda na temelju podataka Unije za bruto nacionalni dohodak (BND) država EU-27 za razdoblje 2012.–2014.

               (2)

               Prema podacima o BND-u po stanovniku u razdoblju 2012.–2014. Cipar se nalazi ispod 90 % prosječnog BND-a po stanovniku država EU-27. Stoga bi Cipar trebao postati iznova prihvatljiv za dobivanje potpore u okviru Kohezijskog fonda i ne bi više trebao dobivati potporu u okviru Kohezijskog fonda na prijelaznoj i posebnoj osnovi od 1. siječnja 2017.

               (3)

               Popis država članica koje su prihvatljive za financiranje u okviru Kohezijskog fonda te popis država članica koje su prihvatljive za financiranje u okviru Kohezijskog fonda na prijelaznoj i posebnoj osnovi trebalo bi stoga prilagoditi.

               (4)

               Provedbenu odluku Komisije 2014/99/EU (2) trebalo bi stoga na odgovarajući način izmijeniti,

         DONIJELA JE OVU ODLUKU:
   Članak 1.
   Provedbena odluka 2014/99/EU mijenja se kako slijedi:

               1.

               Prilog IV. zamjenjuje se tekstom iz Priloga ovoj Odluci.

               2.

               Članak 5. i Prilog V. brišu se.

         Članak 2.
   Ova se Odluka primjenjuje od 1. siječnja 2017.
   Članak 3.
   Ova je Odluka upućena državama članicama.

      Sastavljeno u Bruxellesu 27. listopada 2016.

            Za Komisiju

         Corina CREȚU

            Članica Komisije

      (1)  SL L 347, 20.12.2013., str. 320.

      (2)  Provedbena odluka Komisije 2014/99/EU оd 18. veljače 2014. o utvrđivanju popisa regija prihvatljivih za financiranje u okviru Europskog fonda za regionalni razvoj i Europskog socijalnog fonda te država članica prihvatljivih za financiranje u okviru Kohezijskog fonda za razdoblje 2014.–2020. (SL L 50, 20.2.2014., str. 22.).

      PRILOG

            „PRILOG IV.
            Popis država članica prihvatljivih za financiranje u okviru Kohezijskog fonda u skladu s člankom 4. od 1. siječnja 2017.:

                        Bugarska

                        Češka

                        Cipar

                        Estonija

                        Grčka

                        Hrvatska

                        Latvija

                        Litva

                        Mađarska

                        Malta

                        Poljska

                        Portugal

                        Rumunjska

                        Slovenija

                        Slovačka”


title: Provedbena odluka Komisije (EU) 2016/2086 оd 28. studenoga 2016. o određenim privremenim zaštitnim mjerama povezanima s visoko patogenom influencom ptica podtipa H5N8 u Švedskoj (priopćeno pod brojem dokumenta C(2016) 7852)

text:
               29.11.2016

               HR

               Službeni list Europske unije

               L 321/80

         PROVEDBENA ODLUKA KOMISIJE (EU) 2016/2086
   оd 28. studenoga 2016.
   o određenim privremenim zaštitnim mjerama povezanima s visoko patogenom influencom ptica podtipa H5N8 u Švedskoj

         (priopćeno pod brojem dokumenta C(2016) 7852)

   (Vjerodostojan je samo tekst na švedskom jeziku)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 89/662/EEZ od 11. prosinca 1989. o veterinarskim pregledima u trgovini unutar Zajednice s ciljem uspostave unutarnjeg tržišta (1), a posebno njezin članak 9. stavak 3.,
   uzimajući u obzir Direktivu Vijeća 90/425/EEZ od 26. lipnja 1990. o veterinarskim i zootehničkim pregledima koji se primjenjuju u trgovini određenim živim životinjama i proizvodima unutar Zajednice s ciljem uspostave unutarnjeg tržišta (2), a posebno njezin članak 10. stavak 3.,
   budući da:

               (1)

               Influenca ptica zarazna je virusna bolest ptica, uključujući perad. Zaraza domaće peradi virusom influence ptica može uzrokovati dva glavna oblika te bolesti koji se razlikuju po svojoj virulenciji. Niskopatogeni oblik načelno izaziva samo blage simptome, dok visokopatogeni oblik uzrokuje visoke stope smrtnosti kod većine vrsta peradi. Ta bolest može ozbiljno utjecati na profitabilnost peradarstva.

               (2)

               Influenca ptica uglavnom se otkriva kod ptica, no u određenim okolnostima njome se može zaraziti i čovjek, iako je rizik općenito vrlo nizak.

               (3)

               U slučaju izbijanja influence ptica postoji opasnost da se uzročnik bolesti proširi na druga gospodarstva u kojima se drži perad ili druge ptice koje se drže u zatočeništvu. Kao rezultat toga može se proširiti iz jedne države članice u druge države članice i treće zemlje trgovinom živim pticama ili njihovim proizvodima.

               (4)

               Direktivom Vijeća 2005/94/EZ (3) utvrđuju se određene preventivne mjere povezane s nadzorom i ranim otkrivanjem influence ptica te minimalne mjere kontrole koje se primjenjuju u slučaju izbijanja te bolesti kod peradi ili drugih ptica koje se drže u zatočeništvu. Tom se Direktivom osigurava utvrđivanje zaraženih i ugroženih područja u slučaju izbijanja visokopatogene influence ptica.

               (5)

               Švedska je obavijestila Komisiju o izbijanju visokopatogene influence ptica podtipa H5N8 na svojem državnom području, na gospodarstvu u kojem se drži perad i druge ptice koje se drže u zatočeništvu te je odmah provela potrebne mjere u skladu s Direktivom 2005/94/EZ, uključujući utvrđivanje zaraženih i ugroženih područja.

               (6)

               Komisija je u suradnji s Švedskom pregledala navedene mjere i uvjerila se da su granice zaraženih i ugroženih područja koje su utvrdila nadležna tijela u toj državi članici na dovoljnoj udaljenosti od gospodarstva na kojem je potvrđeno izbijanje bolesti.

               (7)

               Kako bi se spriječili nepotrebni poremećaji trgovine u Uniji i izbjegle neopravdane prepreke trgovini koje nameću treće zemlje, potrebno je na razini Unije hitno odrediti zaražena i ugrožena područja utvrđena u vezi s visoko patogenom influencom ptica u Švedskoj.

               (8)

               U skladu s time, do sljedećeg sastanka Stalnog odbora za bilje, životinje, hranu i hranu za životinje trebalo bi u Prilogu ovoj Odluci utvrditi zaražena i ugrožena područja u Švedskoj, gdje se primjenjuju mjere za kontrolu zdravlja životinja utvrđene Direktivom 2005/94/EZ, te vrijeme trajanja regionalizacije.

               (9)

               Ova će se odluka preispitati na sljedećem sastanku Stalnog odbora za bilje, životinje, hranu i hranu za životinje,

         DONIJELA JE OVU ODLUKU:
   Članak 1.
   Švedska osigurava da zaražena i ugrožena područja utvrđena u skladu s člankom 16. stavkom 1. Direktive 2005/94/EZ sadržavaju najmanje područja navedena u dijelovima A i B Priloga ovoj Odluci.
   Članak 2.
   Ova se Odluka primjenjuje do 31. prosinca 2016.
   Članak 3.
   Ova je Odluka upućena Kraljevini Švedskoj.

      Sastavljeno u Bruxellesu 28. studenoga 2016.

            Za Komisiju

         Vytenis ANDRIUKAITIS

            Član Komisije

      (1)  SL L 395, 30.12.1989., str. 13.

      (2)  SL L 224, 18.8.1990., str. 29.

      (3)  Direktiva Vijeća 2005/94/EZ od 20. prosinca 2005. o mjerama Zajednice u vezi s kontrolom influence ptica i o stavljanju izvan snage Direktive 92/40/EEZ (SL L 10, 14.1.2006., str. 16.).

      PRILOG
      DIO A
      Zaražena područja iz članka 1.:

                  Oznaka zemlje ISO

                  Država članica

                  Naziv

                  SE

                  Švedska

                  Područje obuhvaća:
                  Dijelove općine Helsingborg (oznaka ADNS 01200) koji se nalaze na području u obliku kruga radijusa tri kilometra sa središtem na koordinatama WGS84 (dec.) N56,053495 i E12,848939.

            DIO B
      Ugrožena područja iz članka 1.:

                  Oznaka zemlje ISO

                  Država članica

                  Naziv

                  SE

                  Švedska

                  Područje obuhvaća:
                  Područje dijelova općina Helsingborg, Ängelholm, Bjuv and Åstorp (oznaka ADNS 01200) koji se nalaze izvan područja definiranog kao zaraženo područje te na području te u obliku kruga radijusa tri kilometra sa središtem na koordinatima WGS84 (dec.) N56,053495 i E12,848939.


title: Provedbena odluka Komisije (EU) 2016/1757 оd 29. rujna 2016. o osnivanju Europskoga multidiciplinarnog opservatorija za podmorje i vodeni stupac kao Konzorcija europskih istraživačkih infrastruktura (EMSO ERIC) (priopćeno pod brojem dokumenta C(2016) 5542) (Tekst značajan za EGP)

text:
               1.10.2016

               HR

               Službeni list Europske unije

               L 268/113

         PROVEDBENA ODLUKA KOMISIJE (EU) 2016/1757
   оd 29. rujna 2016.
   o osnivanju Europskoga multidiciplinarnog opservatorija za podmorje i vodeni stupac kao Konzorcija europskih istraživačkih infrastruktura (EMSO ERIC)

         (priopćeno pod brojem dokumenta C(2016) 5542)

   (Vjerodostojni su samo tekstovi na engleskom, francuskom, grčkom, portugalskom, rumunjskom, španjolskom i talijanskom jeziku)
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 723/2009 od 25. lipnja 2009. o pravnom okviru Zajednice za Konzorcij europskih istraživačkih infrastruktura (ERIC) (1), a posebno njezin članak 6. stavak 1. točku (a),
   budući da:

               (1)

               Irska, Grčka, Španjolska, Francuska, Italija, Portugal, Rumunjska i Ujedinjena Kraljevina zatražile su od Komisije osnivanje Europskoga multidisciplinarnog opservatorija za podmorje i vodeni stupac kao Konzorcija europskih istraživačkih infrastruktura (EMSO ERIC).

               (2)

               Irska, Grčka, Španjolska, Francuska, Italija, Portugal, Rumunjska i Ujedinjena Kraljevina dogovorile su se da će Italija biti država članica domaćin EMSO ERIC-a.

               (3)

               Komisija je u skladu s člankom 5. stavkom 2. Uredbe (EZ) br. 723/2009 ocijenila zahtjev i zaključila da ispunjava zahtjeve utvrđene u toj Uredbi.

               (4)

               Mjere predviđene ovom Odlukom u skladu su s mišljenjem Odbora osnovanog na temelju članka 20. Uredbe (EZ) br. 723/2009,

         DONIJELA JE OVU ODLUKU:
   Članak 1.
   1.   Osniva se Europski multidiciplinarni opservatorij za podmorje i vodeni stupac kao Konzorcij europskih istraživačkih infrastruktura naziva „EMSO ERIC”.
   2.   Ključni elementi statuta EMSO ERIC-a utvrđeni su u Prilogu.
   Članak 2.
   Ova Odluka upućena je Irskoj, Helenskoj Republici, Kraljevini Španjolskoj, Francuskoj Republici, Talijanskoj Republici, Portugalskoj Republici, Rumunjskoj i Ujedinjenoj Kraljevini Velike Britanije i Sjeverne Irske.

      Sastavljeno u Bruxellesu 29. rujna 2016.

            Za Komisiju

         Carlos MOEDAS

            Član Komisije

      (1)  SL L 206, 8.8.2009., str. 1.

      PRILOG

         KLJUČNI ELEMENTI STATUTA EMSO-ERIC-a

      1.   ZADAĆE I AKTIVNOSTI

                  1.

                  Zadaće EMSO ERIC-a sljedeće su:

                              (a)

                              razvoj i osiguravanje objekata u vlasništvu EMSO ERIC-a zajedno sa svim objektima koje su EMSO ERIC-u na raspolaganje stavili njegovi članovi, koji provode aktivnosti u svrhu postizanja ciljeva EMSO ERIC-a na europskoj razini, te kako bi se znanstvenim zajednicama i drugim zainteresiranim stranama omogućio pristup podacima i objektima opservatorija za ocean diljem Europe;

                              (b)

                              upravljanje postojećim fiksnim opservatorijima za dubokomorsko dno i vodeni stupac u Europi tijekom dogovorenih razdoblja, u kojima se njima koristi EMSO ERIC za svoje potrebe, uključujući davanje pristupa kvalificiranim europskim i međunarodnim znanstvenim zajednicama;

                              (c)

                              koordinacija aktivnosti i potpora aktivnostima postojećih fiksnih opservatorija za dubokomorsko dno i vodeni stupac u Europi, uz promicanje kontinuiteta i kvalitete vremenskih serija i pouzdanog upravljanja podacima;

                              (d)

                              pružanje i racionalizacija pristupa infrastrukturi EMSO ERIC-a za kvalificirane europske i međunarodne znanstvene zajednice, čiji se projekti za tu svrhu ocjenjuju;

                              (e)

                              potpora vodećoj ulozi Europe u morskim tehnologijama te održivoj upotrebi morskih resursa, putem partnerstava s industrijom i drugim relevantnim dionicima;

                              (f)

                              integracija aktivnosti istraživanja, osposobljavanja i širenja informacija. EMSO ERIC središnja je kontaktna točka za aktivnosti istraživanja, osposobljavanja, obrazovanja i širenja informacija za oceanske opservatorije u Europi, a cilj je znanstvenicima i drugim zainteresiranim dionicima omogućiti učinkovito korištenje oceanskim opservatorijima diljem Europe;

                              (g)

                              uspostava poveznica s međunarodnim inicijativama koje se odnose na promatranje otvorenog oceana radi vršenja uloge predstavnika Europe u drugim dijelovima svijeta te uspostave i promicanja međunarodne suradnje u tom području; te

                              (h)

                              sinkronizacija ulagačkih i operativnih sredstava radi optimizacije nacionalnih, europskih i međunarodnih resursa.

                  2.

                  Pri ispunjavanju svojih zadaća EMSO ERIC:

                              (a)

                              osigurava visoku kvalitetu svojih znanstvenih usluga:

                                          i.

                                          definiranjem opće znanstvene strategije putem donošenja dugoročnog strateškog plana koji se periodički ažurira;

                                          ii.

                                          izradom okvira za budući znanstveni razvoj te ocjenjivanjem postignutih znanstvenih ciljeva;

                                          iii.

                                          evaluacijom pokusa koje su predložili korisnici;

                                          iv.

                                          revizijom znanstvenih ciljeva na određenim lokacijama; te

                                          v.

                                          vođenjem komunikacije s korisnicima iz područja znanosti i drugim korisnicima;

                              (b)

                              omogućuje pristup infrastrukturi EMSO-a, što uključuje:

                                          i.

                                          uspostavu kriterija odabira za pristup koji se oblikuju u skladu sa savjetom relevantne zajednice korisnika iz područja znanosti;

                                          ii.

                                          upravljanje integriranim pristupom oceanskim opservatorijima diljem Europe;

                                          iii.

                                          uređenje pitanja standardizacije i definiranje smjernica za kalibraciju i registraciju instrumenata u skladu s unaprijed utvrđenim zahtjevima;

                                          iv.

                                          rad na omogućivanju dugoročnog dobivanja nizova podataka o dubokomorskom dnu i vodenom stupcu; te

                                          v.

                                          koordinaciju pohrane i upotrebe podataka za znanstvena istraživanja kao i pravovremeno dostavljanje podataka za primjenu u okviru ranog upozoravanja na geološke opasnosti i u operativnoj oceanografiji;

                              (c)

                              izgrađuje kapacitete radi potpore koordiniranom osposobljavanju znanstvenika, inženjera i korisnika;

                              (d)

                              djeluje kao zagovornik znanstvene zajednice uključene u promatranje oceana;

                              (e)

                              promiče inovacije i prijenos znanja i tehnologije pružanjem usluga i uspostavom partnerstava s industrijom;

                              (f)

                              obavlja druge aktivnosti potrebne za ispunjavanje zadaća EMSO ERIC-a.

            2.   ZAKONSKO SJEDIŠTE
      Zakonsko sjedište EMSO ERIC-a je u Rimu na državnom području Talijanske Republike, dalje u tekstu: član domaćin.
      3.   NAZIV
      Europski multidisciplinarni opservatorij za podmorje i vodeni stupac kao Konzorcij europskih istraživačkih infrastruktura (EMSO ERIC) osniva se na temelju Uredbe (EZ) br. 723/2009.
      4.   TRAJANJE I POSTUPAK LIKVIDACIJE

                  1.

                  EMSO ERIC djeluje do 31. prosinca 2024.

                  2.

                  Skupština članova može odlučiti likvidirati EMSO ERIC dvotrećinskom većinom glasova prisutnih članova.

                  3.

                  Glavni direktor obavješćuje o odluci o likvidaciji EMSO ERIC-a te o završetku postupka likvidacije u skladu s člankom 16. Uredbe (EZ) br. 723/2009.

                  4.

                  Imovina preostala nakon otplate dugova EMSO ERIC-a raspodjeljuje se među članovima proporcionalno njihovim akumuliranim doprinosima EMSO ERIC-u u vrijeme raspuštanja.

            5.   OSNOVNA NAČELA
      5.1.   Politika pristupa za korisnike

                  (a)

                  Pristup podacima EMSO ERIC-a, pri čemu se kad god je to moguće uzimaju u obzir dozvole trećih osoba i otprije postojeći sporazumi, besplatan je i slobodan za sve članove znanstvenih institucija i druge dionike. Uz to, pristup infrastrukturi EMSO ERIC-a dodjeljuje se kvalificiranim europskim i međunarodnim znanstvenim zajednicama, čiji se projekti za tu svrhu ocjenjuju. EMSO ERIC primjenjuje kriterije odabira koji se oblikuju u skladu sa savjetom relevantne zajednice korisnika iz područja znanosti. Upotreba i prikupljanje podataka podliježu relevantnim zakonskim odredbama o zaštiti podataka.

                  (b)

                  Članovi ulažu razumne napore u organizaciju posjeta znanstvenika, inženjera i tehničara za suradnju s onima koji su u svojim laboratorijima izravno uključeni u aktivnosti EMSO ERIC-a.

            5.2.   Politika znanstvenog ocjenjivanja

                  (a)

                  Godišnje znanstveno ocjenjivanje aktivnosti EMSO ERIC-a provodi Savjetodavni odbor za znanost, tehniku i etiku. Izvješće o ocjeni podnosi se Skupštini članova na odobrenje.

                  (b)

                  Reviziju aktivnosti i rada EMSO ERIC-a svakih pet godina provodi tim neovisnih stručnjaka koje na prijedlog Savjetodavnog odbora za znanost, tehniku i etiku imenuje Skupština članova.

            5.3.   Politika širenja podataka

                  (a)

                  Prikupljene podatke EMSO ERIC može uz naknadu ustupiti korisnicima koji nisu članovi znanstvenih institucija i drugim dionicima te kvalificiranim europskim i međunarodnim znanstvenim zajednicama koje podliježu ocjenjivanju. Ta se naknada izračunava na temelju punih troškova povezanih s korisnikovom upotrebom infrastrukture EMSO ERIC-a, u skladu s Direktivom 2003/4/EZ Europskog parlamenta i Vijeća (1) i Direktivom 2007/2/EZ Europskog parlamenta i Vijeća (2) te drugim mjerodavnim pravom. Prethodni zahtjev za financijski doprinos ne primjenjuje se na zahtjeve za pristup katalogu te, kad je riječ o svim drugim zahtjevima, ne prelazi razumni iznos.

                  (b)

                  Ako se podaci EMSO ERIC-a dijele s trećim osobama, EMSO ERIC zadržava sva prava, interes i vlasništvo nad tim podacima.

                  (c)

                  Svi se korisnici EMSO ERIC-a potiču na objavu svojih rezultata u recenziranoj znanstvenoj literaturi, kao i na predstavljanje informacija na znanstvenim konferencijama te u drugim medijima namijenjenima široj publici, uključujući opću javnost, novinare, skupine građana i obrazovne ustanove.

                  (d)

                  EMSO ERIC razvija podatke s dodanom vrijednošću za brojne privatne i javne korisnike, u cilju razvijanja proizvoda koji bi ispunili potrebe dionika.

            5.4.   Politika zaštite prava intelektualnog vlasništva

                  (a)

                  Intelektualno vlasništvo je vlasništvo kako je definirano u članku 2. Konvencije o osnivanju svjetske organizacije za intelektualno vlasništvo, potpisane u Stockholmu 14. srpnja 1967.

                  (b)

                  Svim pravima intelektualnog vlasništva koja je stvorio, dobio ili razvio EMSO ERIC on u potpunosti raspolaže te su ona u njegovu vlasništvu.

                  (c)

                  Skupština članova utvrđuje politike EMSO ERIC-a povezane s identifikacijom, zaštitom, upravljanjem i održavanjem prava intelektualnog vlasništva EMSO ERIC-a, uključujući pristup tim pravima, kako je utvrđeno provedbenim pravilima EMSO ERIC-a.

                  (d)

                  Glavni direktor predlaže politiku određivanja cijena na temelju punog povrata troškova uz savjetovanje s Izvršnim odborom, a odobrava je Skupština članova.

                  (e)

                  Kad je riječ o pitanjima prava intelektualnog vlasništva, odnosi između članova i promatrača EMSO ERIC-a uređuju se mjerodavnim nacionalnim zakonodavstvom članova i promatrača te međunarodnim sporazumima čije su stranke članovi i promatrači.

                  (f)

                  Odredbama ovog statuta i provedbenih pravila ne dovode se u pitanje postojeća prava intelektualnog vlasništva u vlasništvu članova i promatrača.

            5.5.   Politika zapošljavanja, uključujući jednake mogućnosti

                  (a)

                  EMSO ERIC poslodavac je koji pruža jednake mogućnosti. Postupci za odabir kandidata za radna mjesta u EMSO ERIC-u transparentni su, nediskriminirajući i njima se poštuju jednake mogućnosti.

                  (b)

                  Ugovori o radu u skladu su s mjerodavnim nacionalnim pravom i propisima zemlje u kojoj osoblje obavlja svoje zadaće.

                  (c)

                  Podložno zahtjevima nacionalnog zakonodavstva, svaki član u okviru svoje nadležnosti olakšava kretanje i boravak državljana zemalja članova koji su uključeni u zadatke EMSO ERIC-a te članova obitelji tih državljana.

            5.6.   Politika nabave poštuje načela transparentnosti, nediskriminacije i tržišnog natjecanja

                  (a)

                  Politika nabave EMSO ERIC-a vodi se načelima transparentnosti, jednakog postupanja, nediskriminacije i slobodnog tržišnog natjecanja.

                  (b)

                  Politika nabave detaljno je opisana u provedbenim pravilima.

         (1)  Direktiva 2003/4/EZ Europskog parlamenta i Vijeća od 28. siječnja 2003. o javnom pristupu informacijama o okolišu i stavljanju izvan snage Direktive Vijeća 90/313/EEZ (SL L 41, 14.2.2003., str. 26.).

         (2)  Direktiva 2007/2/EZ Europskog parlamenta i Vijeća od 14. ožujka 2007. o uspostavljanju infrastrukture za prostorne informacije u Europskoj zajednici (INSPIRE) (SL L 108, 25.4.2007., str. 1.).


title: Provedbena odluka Komisije (EU) 2017/721 оd 20. travnja 2017. o produljenju djelovanja koje je Švedska poduzela za stavljanje na raspolaganje na tržištu i uporabu biocidnog proizvoda VectoBac 12AS u skladu s člankom 55. stavkom 1. Uredbe (EU) br. 528/2012 Europskog parlamenta i Vijeća (priopćeno pod brojem dokumenta C(2017) 2435)

text:
               22.4.2017

               HR

               Službeni list Europske unije

               L 106/12

         PROVEDBENA ODLUKA KOMISIJE (EU) 2017/721
   оd 20. travnja 2017.
   o produljenju djelovanja koje je Švedska poduzela za stavljanje na raspolaganje na tržištu i uporabu biocidnog proizvoda VectoBac 12AS u skladu s člankom 55. stavkom 1. Uredbe (EU) br. 528/2012 Europskog parlamenta i Vijeća

         (priopćeno pod brojem dokumenta C(2017) 2435)

   (Vjerodostojan je samo tekst na švedskom jeziku)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 55. stavak 1. treći podstavak,
   budući da:

               (1)

               Švedska je 6. rujna 2016. donijela odluku u skladu s člankom 55. stavkom 1. prvim podstavkom Uredbe (EU) br. 528/2012 kojom se do 5. ožujka 2017. dopušta stavljanje na raspolaganje na tržištu i uporaba biocidnog proizvoda VectoBac 12AS za suzbijanje mušica, Chironomidae, u nekoliko postrojenja za pročišćavanje otpadnih voda u Švedskoj („djelovanje”).

               (2)

               Komisija je 28. listopada 2016. zaprimila obrazloženi zahtjev Švedske u skladu s člankom 55. stavkom 1. trećim podstavkom Uredbe (EU) br. 528/2012. za produljenje poduzetog djelovanja. Taj obrazloženi zahtjev temelji se na argumentu da je proizvod VectoBac 12AS od ključne važnosti za suzbijanje mušica u vrlo posebnom kontekstu postrojenja za pročišćavanje otpadnih voda u Švedskoj.

               (3)

               VectoBac 12AS sadržava bakteriju Bacillus thuringiensis subsp. israelensis serotip H14, soj AM65-52 kao aktivnu tvar namijenjenu uporabi u proizvodima vrste 18 kako je utvrđena u Prilogu V. Uredbi (EU) br. 528/2012. Prema informacijama koje je dostavila Švedska, produljenje djelovanja nužno je kako bi se zaštitilo radnike u postrojenjima za pročišćavanje otpadnih voda. U toj je informaciji opisano da dugotrajna profesionalna izloženost velikom broju odraslih mušica i potencijalna senzibilizacija mogu dovesti do razvoja astme i alergijskih reakcija, što u težim slučajevima može izazvati anafilaksiju.

               (4)

               Švedska je ustvrdila da je u prošlosti izdano nekoliko odobrenja za uporabu biocidnog proizvoda VectoBac 12AS u pokusima u okviru znanstvenih istraživanja. Rezultati tih pokusa pokazali su da alternativne metode, uključujući i fizikalne metode, nisu prikladna rješenja za učinkovito suzbijanje mušica. Štoviše, zbog specifičnih potreba postrojenja za pročišćavanje otpadnih voda drugi biocidni proizvodi pokazali su se neodgovarajućima u pogledu primjene i učinkovitosti.

               (5)

               Budući da bi nedostatak odgovarajućih mjera za suzbijanje mušica, koje se ne mogu spriječiti drugim sredstvima, mogao dovesti do opasnosti za zdravlje ljudi, primjereno je dopustiti Švedskoj produljenje djelovanja uz određene uvjete.

               (6)

               Mjera predviđena ovom Odlukom u skladu je s mišljenjem Stalnog odbora za biocidne proizvode,

         DONIJELA JE OVU ODLUKU:
   Članak 1.
   Švedska može za najviše 550 dana produljiti djelovanje za stavljanje na raspolaganje na tržištu i uporabu biocidnog proizvoda VectoBac 12AS za suzbijanje mušica u postrojenjima za pročišćavanje otpadnih voda i pod nadzorom nadležnog tijela.
   Članak 2.
   Ova je Odluka upućena Kraljevini Švedskoj.

      Sastavljeno u Bruxellesu 20. travnja 2017.

            Za Komisiju

         Vytenis ANDRIUKAITIS

            Član Komisije

      (1)  SL L 167, 27.6.2012., str. 1.


title: Provedbena odluka Komisije (EU) 2016/1811 оd 11. listopada 2016. o izmjeni Priloga II. Odluci 93/52/EEZ u pogledu priznavanja pokrajine Brindisi u talijanskoj regiji Puglia kao službeno slobodne od bruceloze (B. melitensis) (priopćeno pod brojem dokumenta C(2016) 6290) (Tekst značajan za EGP)

text:
               13.10.2016

               HR

               Službeni list Europske unije

               L 276/11

         PROVEDBENA ODLUKA KOMISIJE (EU) 2016/1811
   оd 11. listopada 2016.
   o izmjeni Priloga II. Odluci 93/52/EEZ u pogledu priznavanja pokrajine Brindisi u talijanskoj regiji Puglia kao službeno slobodne od bruceloze (B. melitensis)

         (priopćeno pod brojem dokumenta C(2016) 6290)

   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 91/68/EEZ od 28. siječnja 1991. o uvjetima zdravlja životinja kojima se uređuje trgovina životinjama iz porodica ovaca i koza unutar Zajednice (1), a posebno njezin Prilog A poglavlje 1. odjeljak II.,
   budući da:

               (1)

               Direktivom 91/68/EEZ utvrđuju se uvjeti zdravlja životinja kojima se uređuje trgovina životinjama iz porodica ovaca i koza unutar Unije. Njome se određuju uvjeti uz koje je države članice ili njihove regije moguće priznati kao službeno slobodne od bruceloze.

               (2)

               U Prilogu II. Odluci Komisije 93/52/EEZ (2) nalazi se popis regija država članica koje su priznate kao službeno slobodne od bruceloze (B. melitensis) u skladu s Direktivom 91/68/EEZ. Člankom 2. točkom 14. Direktive 91/68/EEZ pojam „regija” definira se za Italiju kao dio te države članice koji, među ostalim, uključuje najmanje jednu pokrajinu.

               (3)

               Italija je Komisiji dostavila dokumentaciju kojom se dokazuje sukladnost s uvjetima utvrđenima Direktivom 91/68/EEZ kako bi se pokrajina Brindisi u regiji Puglia priznala kao službeno slobodna od bruceloze (B. melitensis). Na temelju ocjene dokumentacije koju je dostavila Italija pokrajinu Brindisi u regiji Puglia trebalo bi priznati kao službeno slobodnu od bruceloze (B. melitensis).

               (4)

               Unos za Italiju u Prilogu II. Odluci 93/52/EEZ trebalo bi stoga na odgovarajući način izmijeniti.

               (5)

               Mjere predviđene ovom odlukom u skladu su s mišljenjem Stalnog odbora za bilje, životinje, hranu i hranu za životinje,

         DONIJELA JE OVU ODLUKU:
   Članak 1.
   Prilog II. Odluci 93/52/EEZ mijenja se u skladu s Prilogom ovoj Odluci.
   Članak 2.
   Ova je Odluka upućena državama članicama.

      Sastavljeno u Bruxellesu 11. listopada 2016.

            Za Komisiju

         Vytenis ANDRIUKAITIS

            Član Komisije

      (1)  SL L 46, 19.2.1991., str. 19.

      (2)  Odluka Komisije 93/52/EEZ od 21. prosinca 1992. o utvrđivanju sukladnosti određenih država članica ili regija zahtjevima u pogledu bruceloze (B. melitensis) i o statusu države članice ili regije službeno slobodne od te bolesti (SL L 13, 21.1.1993., str. 14.).

      PRILOG
      U Prilogu II. Odluci 93/52/EEZ unos za Italiju zamjenjuje se sljedećim:
      „U Italiji:

                  —

                  regija Abruzzo: pokrajina Pescara,

                  —

                  pokrajina Bolzano,

                  —

                  regija Emilia-Romagna,

                  —

                  regija Friuli-Venezia Giulia,

                  —

                  regija Lacij,

                  —

                  regija Ligurija,

                  —

                  regija Lombardija,

                  —

                  regija Marche,

                  —

                  regija Molise,

                  —

                  regija Pijemont,

                  —

                  regija Puglia: pokrajina Brindisi,

                  —

                  regija Sardinija,

                  —

                  regija Toskana,

                  —

                  pokrajina Trento,

                  —

                  regija Umbrija,

                  —

                  regija Valle d'Aosta,

                  —

                  regija Veneto.”


title: Provedbena odluka Komisije (EU) 2016/1362 оd 9. kolovoza 2016. o priznavanju programa „Roundtable on Sustainable Biomaterials EU RED” za dokazivanje sukladnosti s kriterijima održivosti iz Direktive 98/70/EZ i Direktive 2009/28/EZ Europskog parlamenta i Vijeća

text:
               10.8.2016

               HR

               Službeni list Europske unije

               L 215/35

         PROVEDBENA ODLUKA KOMISIJE (EU) 2016/1362
   оd 9. kolovoza 2016.
   o priznavanju programa „Roundtable on Sustainable Biomaterials EU RED” za dokazivanje sukladnosti s kriterijima održivosti iz Direktive 98/70/EZ i Direktive 2009/28/EZ Europskog parlamenta i Vijeća
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 98/70/EZ Europskog parlamenta i Vijeća od 13. listopada 1998. o kakvoći benzinskih i dizelskih goriva i izmjeni Direktive Vijeća 93/12/EEZ (1), a posebno njezin članak 7.c stavak 4. drugi podstavak,
   uzimajući u obzir Direktivu 2009/28/EZ Europskog parlamenta i Vijeća od 23. travnja 2009. o promicanju uporabe energije iz obnovljivih izvora te o izmjeni i kasnijem stavljanju izvan snage direktiva 2001/77/EZ i 2003/30/EZ (2), a posebno njezin članak 18. stavak 4. drugi podstavak,
   budući da:

               (1)

               Člancima 7.b i 7.c Priloga IV. Direktivi 98/70/EZ i člancima 17. i 18. Priloga V. Direktivi 2009/28/EZ utvrđeni su slični kriteriji održivosti za biogoriva i tekuća biogoriva te slični postupci za provjeru usklađenosti s tim kriterijima.

               (2)

               Ako se biogoriva i tekuća biogoriva uzimaju u obzir za potrebe navedene u članku 17. stavku 1. točkama (a), (b) i (c) Direktive 2009/28/EZ, države članice moraju od gospodarskih subjekata zahtijevati da dokažu sukladnost biogoriva i tekućih biogoriva s kriterijima održivosti iz članka 17. stavaka od 2. do 5. Direktive 2009/28/EZ.

               (3)

               Komisija može odlučiti da dobrovoljni nacionalni ili međunarodni programi kojima se određuju standardi za proizvodnju proizvoda iz biomase sadržavaju točne podatke za potrebe članka 17. stavka 2. Direktive 2009/28/EZ i/ili da se iz tih programa vidi da su pošiljke biogoriva ili tekućeg biogoriva u skladu s kriterijima održivosti navedenima u članku 17. stavcima od 3. do 5. i/ili da nikakvi materijali nisu namjerno izmijenjeni ili uklonjeni kako bi pošiljka ili njezin dio potpali pod Prilog IX. Ako gospodarski subjekt podastre dokaze ili podatke dobivene u skladu s dobrovoljnim programom koji priznaje Komisija, do mjere obuhvaćene tom odlukom o priznavanju, država članica ne smije od dobavljača zahtijevati dodatne dokaze o usklađenosti s kriterijima održivosti.

               (4)

               Zahtjev za priznavanje da se programom „Roundtable on Sustainable Biomaterials EU RED” (7-9 Chemin de Balexert 1219 Chatelaine, Švicarska) dokazuje da su pošiljke biogoriva u skladu s kriterijima održivosti iz Direktive 98/70/EZ i Direktive 2009/28/EZ podnesen je Komisiji 27. lipnja 2016. Program obuhvaća širok raspon sirovina, među ostalim otpad i ostatke, te cijeli lanac nadzora. Dokumenti o priznatom programu trebali bi biti dostupni na platformi za transparentnost uspostavljenoj Direktivom 2009/28/EZ.

               (5)

               Procjenom programa „Roundtable on Sustainable Biomaterials EU RED” utvrđeno je da on na odgovarajući način obuhvaća kriterije održivosti iz Direktive 98/70/EZ i Direktive 2009/28/EZ te da se u njegovu okviru primjenjuje metodologija bilance mase u skladu sa zahtjevima iz članka 7.c stavka 1. Direktive 98/70/EZ i članka 18. stavka 1. Direktive 2009/28/EZ.

               (6)

               Ocjenom programa „Roundtable on Sustainable Biomaterials EU RED” utvrđeno je da on udovoljava odgovarajućim standardima pouzdanosti, transparentnosti i neovisne revizije te da je u skladu s metodološkim zahtjevima iz Priloga IV. Direktivi 98/70/EZ i Priloga V. Direktivi 2009/28/EZ.

               (7)

               Mjere predviđene ovom Odlukom u skladu su s mišljenjem Odbora za održivost pogonskih biogoriva i drugih tekućih biogoriva,

         DONIJELA JE OVU ODLUKU:
   Članak 1.
   Programom „Roundtable on Sustainable Biomaterials EU RED” (dalje u tekstu: program), podnesenim Komisiji u svrhu priznavanja 27. lipnja 2016., dokazuje se da pošiljke biogoriva i tekućih biogoriva proizvedenih u skladu sa standardima za njihovu proizvodnju utvrđenima u okviru programa udovoljavaju kriterijima održivosti utvrđenima u članku 7.b stavcima 3., 4. i 5. Direktive 98/70/EZ i članku 17. stavcima 3., 4. i 5. Direktive 2009/28/EZ.
   Program sadržava i točne podatke za potrebe članka 17. stavka 2. Direktive 2009/28/EZ i članka 7.b stavka 2. Direktive 98/70/EZ.
   Članak 2.
   Odluka je valjana u razdoblju od pet godina nakon stupanja na snagu. Ako se sadržaj programa, kako je podnesen Komisiji na priznavanje 27. lipnja 2016., promijeni tako da bi to moglo utjecati na osnovu ove Odluke, o tome je bez odgode potrebno obavijestiti Komisiju. Komisija procjenjuje promjene o kojima je obaviještena kako bi se utvrdilo obuhvaća li program i dalje na odgovarajući način kriterije održivosti za koje je priznat.
   Članak 3.
   Komisija može staviti ovu Odluku izvan snage, među ostalim u sljedećim slučajevima:

               (a)

               ako se jasno pokaže da u programu nisu provedeni elementi koji se smatraju ključnima za ovu Odluku ili ako su oni teško i strukturno narušeni;

               (b)

               ako se za program Komisiji ne podnesu godišnja izvješća kako je predviđeno člankom 7.c stavkom 6. Direktive 98/70/EZ i člankom 18. stavkom 6. Direktive 2009/28/EZ;

               (c)

               ako se u programu ne primijene standardi neovisne revizije koji su opisani u provedbenim aktima i na koje se upućuje u članku 7.c točki 5. trećem podstavku Direktive 98/70/EZ i članku 18. stavku 5. trećem podstavku Direktive 2009/28/EZ ili se ne poboljšaju drugi elementi programa koji se smatraju ključnima za trajno priznanje.

         Članak 4.
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 9. kolovoza 2016.

            Za Komisiju

            Predsjednik

         Jean-Claude JUNCKER

      (1)  SL L 350, 28.12.1998., str. 58.

      (2)  SL L 140, 5.6.2009., str. 16.


title: Provedbena odluka Komisije (EU) 2016/2324 оd 19. prosinca 2016. o formatu izvješća o planiranom početku recikliranja broda u skladu s Uredbom (EU) br. 1257/2013 Europskog parlamenta i Vijeća o recikliranju brodova (Tekst značajan za EGP )

text:
                  20.12.2016

                  HR

                  Službeni list Europske unije

                  L 345/129

            PROVEDBENA ODLUKA KOMISIJE (EU) 2016/2324
      оd 19. prosinca 2016.
      o formatu izvješća o planiranom početku recikliranja broda u skladu s Uredbom (EU) br. 1257/2013 Europskog parlamenta i Vijeća o recikliranju brodova
      (Tekst značajan za EGP)
      EUROPSKA KOMISIJA,
      uzimajući u obzir Ugovor o funkcioniranju Europske unije,
      uzimajući u obzir Uredbu (EU) br. 1257/2013 Europskog parlamenta i Vijeća od 20. studenoga 2013. o recikliranju brodova i izmjeni Uredbe (EZ) br. 1013/2006 i Direktive 2009/16/EZ (1), a posebno njezin članak 13. stavak 3. točku (a),
      budući da:

                  (1)

                  Uredbom (EU) br. 1257/2013 utvrđuju se zahtjevi za poduzeća za recikliranje brodova, postrojenja za recikliranje brodova i operatere postrojenja za recikliranje brodova u vezi s recikliranjem brodova koji plove pod zastavom države članice Unije.

                  (2)

                  Na temelju članka 13. stavka 2. točke (b) Uredbe (EU) br. 1257/2013, operater postrojenja za recikliranje brodova dužan je izvijestiti upravu da je postrojenje za recikliranje brodova spremno u svakom pogledu za početak recikliranja broda. Format tih izvješća mora biti u skladu s Dodatkom 6. Međunarodnoj konvenciji za sigurno recikliranje brodova na način koji je prihvatljiv za okoliš, koja je donesena u Hong Kongu 15. svibnja 2009. („Konvencija iz Hong Konga”).

                  (3)

                  U skladu s člankom 3. stavkom 6. Uredbe (EU) br. 1257/2013, „recikliranje brodova” znači potpuno ili djelomično rastavljanje broda. Stoga je u slučaju djelomičnog rastavljanja potrebno izvješće o planiranom početku recikliranja broda. Format izvješća o planiranom početku recikliranja broda odnosi se na jedinstveno postrojenje za recikliranje brodova. Ako se rastavljanje broda provodi u nekoliko postrojenja, potrebno je posebno izvješće o planiranom početku recikliranja broda za svako postrojenje uključeno u postupak rastavljanja.

                  (4)

                  Mjere predviđene ovom Odlukom u skladu su s mišljenjem Odbora za Uredbu o recikliranju brodova uspostavljenog člankom 25. Uredbe (EU) br. 1257/2013,

            DONIJELA JE OVU ODLUKU:
      Članak 1.
      Izvješća o planiranom početku recikliranja broda u okviru članka 13. stavka 2. točke (b) Uredbe (EU) br. 1257/2013 moraju biti u skladu s formatom iz Priloga ovoj Odluci.
      Članak 2.
      Ova Odluka stupa na snagu dvadesetog dana od dana objave u Službenom listu Europske unije.

         Sastavljeno u Bruxellesu 19. prosinca 2016.

               Za Komisiju

               Predsjednik

            Jean-Claude JUNCKER

         (1)  SL L 330, 10.12.2013., str. 1.

         PRILOG

         Tekst slike

            IZVJEŠĆE O PLANIRANOM POČETKU RECIKLIRANJA BRODA
            u skladu s Uredbom (EU) br. 1257/2013 Europskog parlamenta i Vijeća o recikliranju brodova
            (Ime postrojenja za recikliranje brodova)
            u
            (Puna adresa postrojenja za recikliranje brodova)
            uvršten na Europski popis u skladu s Uredbom (EU) br. 1257/2013
            izvještava da je postrojenje za recikliranje brodova spremno u svakom pogledu za početak recikliranja broda
            (Broj IMO)
            Svjedodžba o spremnosti broda za recikliranje koju je prema ovlaštenju vlade
            (Ime države)
            izdao
            (Puno ime osobe ili organizacije ovlaštene na temelju odredbi Uredbe (EU) br. 1257/2013)
            dana (dd.mm.gggg.)
            (Datum izdavanja).
            (Potpis operatera ili ovlaštenog predstavnika postrojenja za recikliranje brodova)


title: Provedbena odluka Komisije (EU) 2016/2316 оd 16. prosinca 2016. o izmjeni Provedbene odluke (EU) 2015/1849 o mjerama za sprečavanje unošenja u Uniju i širenja unutar Unije štetnih organizama u odnosu na određeno povrće podrijetlom iz Gane

text:
               20.12.2016

               HR

               Službeni list Europske unije

               L 345/66

         PROVEDBENA ODLUKA KOMISIJE (EU) 2016/2316
   оd 16. prosinca 2016.
   o izmjeni Provedbene odluke (EU) 2015/1849 o mjerama za sprečavanje unošenja u Uniju i širenja unutar Unije štetnih organizama u odnosu na određeno povrće podrijetlom iz Gane
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 2000/29/EZ od 8. svibnja 2000. o zaštitnim mjerama protiv unošenja u Zajednicu organizama štetnih za bilje ili biljne proizvode i protiv njihova širenja unutar Zajednice (1), a posebno njezin članak 16. stavak 3. treću rečenicu,
   budući da:

               (1)

               Provedbenom odlukom Komisije (EU) 2015/1849 (2) zabranjuje se unošenje na područje Unije biljki Capsicum L., Lagenaria Ser., Luffa Mill., Momordica L. i Solanum L. osim S. lycopersicum L., osim sjemena, podrijetlom iz Gane.

               (2)

               Ta je zabrana vremenski ograničena. Primjenjuje se do kraja 2016. Revizijom provedenom u Gani u rujnu 2016. utvrđeno je da su i dalje prisutni nedostaci u sustavu fitosanitarne certifikacije pri izvozu koji se primjenjuje u toj trećoj zemlji. Stoga je primjereno navedenu zabranu produljiti do 31. prosinca 2017.

               (3)

               Provedbenu odluku (EU) 2015/1849 trebalo bi stoga na odgovarajući način izmijeniti.

               (4)

               Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,

         DONIJELA JE OVU ODLUKU:
   Članak 1.
   Članak 2. Provedbene odluke (EU) 2015/1849 zamjenjuje se sljedećim:

      „Članak 2.
      Članak 1. primjenjuje se do 31. prosinca 2017.”

   Članak 2.
   Ova je Odluka upućena državama članicama.

      Sastavljeno u Bruxellesu 16. prosinca 2016.

            Za Komisiju

         Vytenis ANDRIUKAITIS

            Član Komisije

      (1)  SL L 169, 10.7.2000., str. 1.

      (2)  Provedbena odluka Komisije (EU) 2015/1849 od 13. listopada 2015. o mjerama za sprečavanje unošenja u Uniju i širenja unutar Unije štetnih organizama u odnosu na određeno povrće podrijetlom iz Gane (SL L 268, 15.10.2015., str. 33.).